               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.5.2015
            COM(2015) 277 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το Εθνικό Πρόγραμμα Μεταρρυθμίσεων του Ηνωμένου Βασιλείου για το 2015και τη διατύπωση γνώμης του Συμβουλίου σχετικά με το Πρόγραμμα Σύγκλισης του Ηνωμένου Βασιλείου για το 2015

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το Εθνικό Πρόγραμμα Μεταρρυθμίσεων του Ηνωμένου Βασιλείου για το 2015

                  και τη διατύπωση γνώμης του Συμβουλίου σχετικά με το Πρόγραμμα Σύγκλισης
                  του Ηνωμένου Βασιλείου για το 2015

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών
                  1
               , και ιδίως το άρθρο 9 παράγραφος 2,

               Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών
                  2
               , και ιδίως το άρθρο 6 παράγραφος 1,

               Έχοντας υπόψη τη σύσταση της Ευρωπαϊκής Επιτροπής
                  3
               ,

               Έχοντας υπόψη τα ψηφίσματα του Ευρωπαϊκού Κοινοβουλίου
                  4
               ,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Επιτροπής Απασχόλησης,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Κοινωνικής Προστασίας,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Επιτροπής να δρομολογηθεί νέα στρατηγική για την ανάπτυξη και την απασχόληση, με την ονομασία «Ευρώπη 2020», η οποία βασίζεται στον βελτιωμένο συντονισμό των οικονομικών πολιτικών.  Η στρατηγική εστιάζει στα κύρια πεδία στα οποία απαιτούνται μέτρα για την τόνωση του δυναμικού της Ευρώπης για βιώσιμη ανάπτυξη και ανταγωνιστικότητα.

               (2)Στις 13 Ιουλίου 2010, το Συμβούλιο, βάσει προτάσεων της Επιτροπής, εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 έως 2014) και στις 21 Οκτωβρίου 2010 εξέδωσε απόφαση σχετικά με τις κατευθυντήριες γραμμές για τις πολιτικές απασχόλησης των κρατών μελών. Από κοινού αποτελούν τις «ολοκληρωμένες κατευθυντήριες γραμμές» τις οποίες τα κράτη μέλη κλήθηκαν να λάβουν υπόψη στις οικονομικές πολιτικές και τις πολιτικές απασχόλησης.

               (3)Στις 8 Ιουλίου 2014, το Συμβούλιο εξέδωσε σύσταση σχετικά με το Εθνικό Πρόγραμμα Μεταρρυθμίσεων του Ηνωμένου Βασιλείου για το 2014 και διατύπωσε τη γνώμη του σχετικά με το επικαιροποιημένο Πρόγραμμα Σύγκλισης του Ηνωμένου Βασιλείου για το 2014.

               (4)Στις 28 Νοεμβρίου 2014, η Επιτροπή εξέδωσε την Ετήσια Επισκόπηση της Ανάπτυξης
                  5
               , με την οποία σηματοδοτήθηκε η έναρξη του Ευρωπαϊκού Εξαμήνου του 2015 σχετικά με τον συντονισμό των οικονομικών. Την ίδια ημέρα, βάσει του κανονισμού (ΕΕ) αριθ. 1176/2011, η Επιτροπή εξέδωσε την έκθεση του Μηχανισμού Επαγρύπνησης
                  6
               , στην οποία διαπίστωσε ότι το Ηνωμένο Βασίλειο συγκαταλέγεται μεταξύ των κρατών μελών για τα επρόκειτο να πραγματοποιηθεί ενδελεχής εξέταση.

               (5)Στις 18 Δεκεμβρίου 2014, το Ευρωπαϊκό Συμβούλιο ενέκρινε τις προτεραιότητες για ώθηση των επενδύσεων, επιτάχυνση των διαρθρωτικών μεταρρυθμίσεων και υλοποίηση υπεύθυνης, ευνοϊκής για την ανάπτυξη δημοσιονομικής εξυγίανσης.

               (6)Στις 26 Φεβρουαρίου 2015, η Επιτροπή δημοσίευσε την έκθεση χώρας του 2015 για το Ηνωμένο Βασίλειο
                  7
               . Στην εν λόγω έκθεση αξιολογείται η πρόοδος που επετεύχθη από το Ηνωμένο Βασίλειο σε σχέση με τις ειδικές για τη χώρα συστάσεις που εκδόθηκαν στις 8 Ιουλίου 2014. Η έκθεση για τη χώρα περιλαμβάνει επίσης την εμπεριστατωμένη επισκόπηση με βάση το άρθρο 5 του κανονισμού (ΕΕ) αριθ. 1176/2011. Η ανάλυση της Επιτροπής καταλήγει στο συμπέρασμα ότι το Ηνωμένο Βασίλειο αντιμετωπίζει μακροοικονομικές ανισορροπίες που απαιτούν δράση σε επίπεδο πολιτικής και παρακολούθηση. Συγκεκριμένα, οι κίνδυνοι που σχετίζονται με τα υψηλά επίπεδα χρέους των νοικοκυριών, και συνδέονται επίσης με διαρθρωτικά χαρακτηριστικά της αγοράς κατοικίας, εξακολουθούν να χρήζουν προσοχής. Η ανθεκτικότητα της οικονομίας και του χρηματοπιστωτικού τομέα έχει αυξηθεί. Ωστόσο, θα εξακολουθήσει να υπάρχει έλλειψη προσφοράς κατοικίας, η οποία είναι πιθανόν να οδηγήσει σε υψηλές τιμές κατοικιών μεσοπρόθεσμα, πράγμα που θα συνεχίσει να μειώνει την ανθεκτικότητα του κλάδου απέναντι σε κινδύνους.

               (7)Στις 26 Μαρτίου 2015, το Ηνωμένο Βασίλειο υπέβαλε το Εθνικό του Πρόγραμμα Μεταρρυθμίσεων για το 2015 και το Πρόγραμμα Σύγκλισης για το 2015. Για να ληφθεί υπόψη η αλληλεξάρτησή τους, τα δύο προγράμματα αξιολογήθηκαν ταυτόχρονα.

               (8)Επί του παρόντος, το Ηνωμένο Βασίλειο υπάγεται στο διορθωτικό σκέλος του Συμφώνου Σταθερότητας και Ανάπτυξης. Στο Πρόγραμμα Σύγκλισης 2014-2015, η κυβέρνηση σχεδιάζει βελτίωση του ονομαστικού ελλείμματος από 4,3% του ΑΕΠ το 2015-2016 σε 2,2% του ΑΕΠ το 2016-2017, ούτως ώστε να επιτευχθεί πλεόνασμα 0,1% του ΑΕΠ το 2019-2020. Το Πρόγραμμα Σύγκλισης δεν περιλαμβάνει μεσοπρόθεσμο στόχο. Ο δείκτης δημοσίου χρέους προς το ΑΕΠ αναμένεται να κορυφωθεί το 2015-2016 σε 88,8% και να φθίνει σταδιακά σε 81,4% το 2019-2020. Βάσει των εαρινών προβλέψεων της Επιτροπής του 2015 το Ηνωμένο Βασίλειο δεν αναμένεται να έχει διορθώσει το υπερβολικό του έλλειμμα έως την προθεσμία 2014-2015 που έθεσε το Συμβούλιο. Παράλληλα, η δημοσιονομική προσπάθεια ήταν κατώτερη της υποδειχθείσας από το Συμβούλιο. Για το λόγο αυτό, στις ΧΧ Ιουνίου, το Συμβούλιο αποφάσισε σύμφωνα με το άρθρο 126 παράγραφος 8 της ΣΛΕΕ ότι το Ηνωμένο Βασίλειο δεν είχε λάβει αποτελεσματικά μέτρα που να ανταποκρίνονται στην σύσταση του Συμβουλίου της 2ας Δεκεμβρίου 2009 και εξέδωσε νέα σύσταση ζητώντας από το Ηνωμένο Βασίλειο να διορθώσει το υπερβολικό έλλειμμα έως το 2016-2017. Το Πρόγραμμα Σύγκλισης είναι συμβατό με τη νέα διορία του 2016-2017 στο πλαίσιο της διαδικασίας υπερβολικού ελλείμματος. Το μακροοικονομικό σενάριο στο οποίο στηρίζονται οι εν λόγω δημοσιονομικές προβολές είναι εύλογο. Βάσει των εαρινών προβλέψεων της Επιτροπής του 2015 το Ηνωμένο Βασίλειο αναμένεται να διορθώσει το υπερβολικό του έλλειμμα εντός της προθεσμίας του 2016-2017 και να καταβάλει τη συνιστώμενη δημοσιονομική προσπάθεια. Έχουν ήδη προσδιοριστεί τα μέτρα για τη στήριξη των προγραμματιζόμενων ελλειμμάτων από το 2015-2016 και εξής, απαιτείται όμως μεγαλύτερη εξειδίκευση σε συγκεκριμένα όρια δαπανών υπουργείων. Με βάση την αξιολόγησή της όσον αφορά το Πρόγραμμα Σύγκλισης, και λαμβανομένων υπόψη των εαρινών προβλέψεων του 2015 της Επιτροπής, το Συμβούλιο είναι της γνώμης ότι το Ηνωμένο Βασίλειο αναμένεται να συμμορφωθεί με τις διατάξεις του Συμφώνου Σταθερότητας και Ανάπτυξης.

               (9)Το υψηλό, και ενδεχομένως υπερβολικό, επίπεδο χρέους των νοικοκυριών έχει θεωρηθεί ότι αποτελεί δυνητικά μακροοικονομική ανισορροπία που εγκυμονεί κινδύνους για την οικονομία του Ηνωμένου Βασιλείου. Παρόλο που ο δανεισμός του κλάδου των νοικοκυριών εξακολουθεί να μειώνεται ελαφρά, παραμένει σε υψηλό επίπεδο και καθιστά το Ηνωμένο Βασίλειο ευάλωτο σε κινδύνους που θα μπορούσαν να επηρεάσουν την οικονομική ανάπτυξη και τη χρηματοπιστωτική σταθερότητα. Στα μέσα του 2014, η Επιτροπή Χρηματοπιστωτικής Πολιτικής της Τράπεζας της Αγγλίας ανακοίνωσε δύο μέτρα για τον μετριασμό των κινδύνων που σχετίζονται με την υψηλή δανειακή επιβάρυνση των νοικοκυριών. Συνέστησε να εφαρμόζουν οι ενυπόθηκοι δανειστές ένα «τεστ αντοχής επιτοκίου» για την αξιολόγηση της ικανότητας των δανειοληπτών να εκπληρώσουν τις υποχρεώσεις πληρωμής των ενυπόθηκων δανείων σε περίπτωση αύξησης των επιτοκίων. Συνέστησε επίσης να περιορίσουν οι ενυπόθηκοι δανειστές την αναλογία των ενυπόθηκων δανείων σε δείκτη «δάνειο/έσοδα» 4,5 και άνω στο 15% των νέων ενυπόθηκων δανείων. Ο αντίκτυπος των μέτρων αυτών θα πρέπει να παρακολουθείται προσεκτικά.

               Έχουν αναληφθεί ορισμένες μεταρρυθμίσεις του πλαισίου πολιτικής εθνικού προγραμματισμού, αλλά είναι απίθανο αυτές να έχουν βραχυπρόθεσμο αντίκτυπο. Η απόκριση των αρχών τοπικής αυτοδιοίκησης στη μεταρρύθμιση όσον αφορά την αύξηση της προσφοράς κατοικιών πρέπει να παρακολουθείται στενά.

               (10)Η αγορά εργασίας στο Ηνωμένο Βασίλειο παρουσίασε καλές επιδόσεις κατά τα πρόσφατα έτη και αναμένεται να παραμείνει ισχυρή. Το ποσοστό της απασχόλησης ανήλθε στο 76,5% το 2014, ενώ το ποσοστό της ανεργίας συνέχισε να μειώνεται, για να φθάσει στο 6%, και προβλέπεται ότι θα μειωθεί περαιτέρω το 2015. Παρά τις θετικές τάσεις σε σχέση με τα αποτελέσματα της αγοράς εργασίας, οι κοινωνικές προκλήσεις παραμένουν. Το ποσοστό των ατόμων που ζουν σε νοικοκυριά με πολύ χαμηλή ένταση εργασίας αυξήθηκε ελαφρά, από 13% το 2012 σε 13,2% το 2013, σε σύγκριση με το 10,7% που αποτελεί τον μέσο όρο της ΕΕ. Η διαφορά στο ποσοστό μερικής απασχόλησης μεταξύ γυναικών (42,6% το 2013) και ανδρών (13,2% το 2013) είναι μια από τις υψηλότερες στην ΕΕ. Το ποσοστό των μη οικονομικά ενεργών γυναικών ή των γυναικών που εργάζονται με καθεστώς μερικής απασχόλησης λόγω των προσωπικών και οικογενειακών ευθυνών (12,5%) ήταν σχεδόν διπλάσιο από τον μέσο όρο της ΕΕ (6,3%) το 2013. Η απασχόληση των νέων και η συμμετοχή των εργοδοτών στον τομέα της μαθητείας αποτελούν περαιτέρω προκλήσεις. Ένα άλλος τομέας που χρήζει ιδιαίτερης προσοχής και συνδέεται με την απασχόληση των νέων είναι αυτός της παιδείας και των δεξιοτήτων. Ένα μεγάλο ποσοστό νέων έχουν συγκριτικά χαμηλά επίπεδα βασικών δεξιοτήτων. Η εφαρμογή μέτρων για τη μεταρρύθμιση της κοινωνικής πρόνοιας και της παιδικής μέριμνας είναι περιορισμένη. Το ποσοστό των παιδιών που ζουν σε νοικοκυριά ανέργων στο Ηνωμένο Βασίλειο εξακολουθεί να είναι ένα από τα υψηλότερα στην ΕΕ. Επιπλέον, ακόμη και αν η προσφορά του συστήματος παιδικής μέριμνας έχει αυξηθεί πρόσφατα, η διαθεσιμότητα οικονομικά προσιτής, υψηλής ποιότητας, ολοήμερης παιδικής μέριμνας παραμένει σοβαρό ζήτημα.

               (11)Η αύξηση των δημόσιων και ιδιωτικών επενδύσεων θα συμβάλει στη βελτίωση της παραγωγικότητας και της ανταγωνιστικότητας, που αποτελούν βασικές προκλήσεις για το Ηνωμένο Βασίλειο. Η ανάγκη να εξασφαλιστούν επενδύσεις σε υποδομές υψηλής ποιότητας αντικατοπτρίζεται στο εθνικό σχέδιο υποδομών του Δεκεμβρίου 2014, το πεδίο εφαρμογής του οποίου επικαιροποιήθηκε και διευρύνθηκε. Ο ιδιωτικός τομέας αναμένεται να χρηματοδοτήσει μεγάλο ποσοστό του σχεδίου, αλλά το θέμα είναι για πόσο θα δεσμευθεί. Το γεγονός αυτό ενέχει κινδύνους για την επιτυχία του σχεδίου, ακόμη και εάν έχει σημειωθεί ουσιαστική πρόοδος στην παροχή έγκαιρων πληροφοριών σχετικά με την υλοποίησή του. Το Ηνωμένο Βασίλειο πρέπει να εξασφαλίσει ότι τα συστήματα φορολογίας των επιχειρήσεων ευνοούν τις επενδύσεις, ιδίως μέσω της επικείμενης αναθεώρησης των οικείων φορολογικών συντελεστών.

               (12)Στο πλαίσιο του Ευρωπαϊκού Εξαμήνου, η Επιτροπή διενήργησε εμπεριστατωμένη ανάλυση της οικονομικής πολιτικής του Ηνωμένου Βασιλείου και τη δημοσίευσε στην έκθεση του 2015 για τη χώρα. Προέβη επίσης σε αξιολόγηση του Προγράμματος Σύγκλισης και του Εθνικού Προγράμματος Μεταρρυθμίσεων, καθώς και των επακόλουθων ενεργειών σε συνέχεια των συστάσεων που διατυπώθηκαν προς το Ηνωμένο Βασίλειο τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στο Ηνωμένο Βασίλειο αλλά και τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της Ευρωπαϊκής Ένωσης μέσω της συνεκτίμησης στοιχείων σε επίπεδο ΕΕ κατά τη διαμόρφωση των μελλοντικών εθνικών αποφάσεων. Οι συστάσεις στο πλαίσιο του Ευρωπαϊκού Εξαμήνου αποτυπώνονται στις συστάσεις 1 έως 3 κατωτέρω.

               (13)Υπό το πρίσμα αυτής της αξιολόγησης, το Συμβούλιο εξέτασε το πρόγραμμα σύγκλισης του Ηνωμένου Βασιλείου και η γνώμη του
                  8
                αντικατοπτρίζεται ιδίως στη σύσταση 1 κατωτέρω.

               (14)Βάσει της εμπεριστατωμένης επισκόπησης της Επιτροπής και της παρούσας αξιολόγησης, το Συμβούλιο εξέτασε το εθνικό πρόγραμμα μεταρρυθμίσεων και το πρόγραμμα σύγκλισης. Οι συστάσεις που απηύθυνε σύμφωνα με το άρθρο 6 του κανονισμού (ΕΕ) αριθ. 1176/2011 αποτυπώνονται στις συστάσεις 2 έως 3 κατωτέρω.

               ΣΥΝΙΣΤΑ στο Ηνωμένο Βασίλειο να μεριμνήσει το 2015 και το 2016 προκειμένου να:

               1.Εξασφαλίσει τη λήψη αποτελεσματικών μέτρων στο πλαίσιο της διαδικασίας υπερβολικού ελλείμματος και να επιδιώξει να διορθώσει το υπερβολικό έλλειμμα σε διαρκή βάση έως το 2016-17, ιδίως δίνοντας προτεραιότητα στις κεφαλαιουχικές δαπάνες.

               2.Λάβει περαιτέρω μέτρα για την τόνωση της προσφοράς στον τομέα της κατοικίας, συμπεριλαμβανομένης της εφαρμογής των μεταρρυθμίσεων του εθνικού πλαισίου πολιτικής προγραμματισμού.

               3.Αντιμετωπίσει τις αναντιστοιχίες δεξιοτήτων, με την αύξηση της συμμετοχής των εργοδοτών στην προσφορά θέσεων μαθητείας. Αναλάβει δράση για την περαιτέρω μείωση του αριθμού των νέων με χαμηλές βασικές δεξιότητες. Βελτιώσει περαιτέρω τη διαθεσιμότητα οικονομικά προσιτής, υψηλής ποιότητας, ολοήμερης παιδικής μέριμνας.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 209 της 2.8.1997, σ. 1.

                     (2)
                  ΕΕ L 306 της 23.11.2011, σ. 25.

                     (3)
                  COM(2015) 277.

                     (4)
                  P8_TA(2015)0067, P8_TA(2015)0068, P8_TA(2015)0069.

                     (5)
                  COM(2014) 902.

                     (6)
                  COM(2014) 904.

                     (7)
                  SWD (2015) 47.

                     (8)
                  Δυνάμει του άρθρου 9 παράγραφος 2 του κανονισμού (ΕΚ) αριθ. 1466/97 του Συμβουλίου.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 22.5.2017
            COM(2017) 506 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το εθνικό πρόγραμμα μεταρρυθμίσεων της Εσθονίας για το 2017και τη διατύπωση γνώμης του Συμβουλίου σχετικά με το πρόγραμμα σταθερότητας της Εσθονίας για το 2017

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το εθνικό πρόγραμμα μεταρρυθμίσεων της Εσθονίας για το 2017

                  και τη διατύπωση γνώμης του Συμβουλίου σχετικά με το πρόγραμμα σταθερότητας της Εσθονίας για το 2017

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών
                  1
               , και ιδίως το άρθρο 5 παράγραφος 2,

               Έχοντας υπόψη τη σύσταση της Ευρωπαϊκής Επιτροπής
                  2
               ,

               Έχοντας υπόψη τα ψηφίσματα του Ευρωπαϊκού Κοινοβουλίου
                  3
               ,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Επιτροπής Απασχόλησης,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Κοινωνικής Προστασίας,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Στις 16 Νοεμβρίου 2016, η Επιτροπή εξέδωσε την Ετήσια Επισκόπηση της Ανάπτυξης
                  4
               , με την οποία σηματοδοτήθηκε η έναρξη του Ευρωπαϊκού Εξαμήνου του 2017 σχετικά με τον συντονισμό των οικονομικών πολιτικών. Οι προτεραιότητες της Ετήσιας Επισκόπησης της Ανάπτυξης εγκρίθηκαν από το Ευρωπαϊκό Συμβούλιο στις 9-10 Μαρτίου 2017. Στις 16 Νοεμβρίου 2016, βάσει του κανονισμού (ΕΕ) αριθ. 1176/2011, η Επιτροπή ενέκρινε την έκθεση του μηχανισμού επαγρύπνησης
                  5
               , στην οποία η Εσθονία δεν συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση. Την ίδια ημέρα, η Επιτροπή εξέδωσε επίσης σύσταση για Σύσταση του Συμβουλίου σχετικά με την οικονομική πολιτική της ζώνης του ευρώ. Η Σύσταση αυτή εγκρίθηκε από το Ευρωπαϊκό Συμβούλιο στις 9-10 Μαρτίου 2017 και εκδόθηκε από το Συμβούλιο στις 21 Μαρτίου 2017
                  6
               .

               (2)Ως κράτος μέλος με νόμισμα το ευρώ και λαμβανομένης υπόψη της στενής διασύνδεσης των οικονομιών της Οικονομικής και Νομισματικής Ένωσης, η Εσθονία θα πρέπει να διασφαλίσει την πλήρη και έγκαιρη εφαρμογή της σύστασης για τη ζώνη του ευρώ, που αντικατοπτρίζεται στην κατωτέρω σύσταση 1.

               (3)Η έκθεση χώρας του 2017 για την Εσθονία
                  7
                δημοσιεύτηκε στις 22 Φεβρουαρίου 2017. Στην έκθεση αξιολογήθηκε η πρόοδος της Εσθονίας όσον αφορά την εφαρμογή των ειδικών ανά χώρα συστάσεων που εκδόθηκαν από το Συμβούλιο στις 12 Ιουλίου 2016, η συνέχεια που δόθηκε στις συστάσεις που είχαν εκδοθεί κατά τα προηγούμενα έτη και η πρόοδος της Εσθονίας ως προς την επίτευξη των εθνικών στόχων της στρατηγικής «Ευρώπη 2020».

               (4)Στις 28 Απριλίου 2017, η Εσθονία υπέβαλε το πρόγραμμα σταθερότητας για το 2017 και στις 4 Μαΐου 2017 υπέβαλε το εθνικό πρόγραμμα μεταρρυθμίσεων για το 2017. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (5)Οι σχετικές ειδικές ανά χώρα συστάσεις λήφθηκαν υπόψη στα προγράμματα των κρατών μελών για τα Ευρωπαϊκά Διαρθρωτικά και Επενδυτικά Ταμεία (ΕΔΕΤ) που καλύπτουν την περίοδο 2014-2020. Όπως προβλέπεται στη νομοθεσία που διέπει τα ΕΔΕΤ
                  8
               , όταν είναι αναγκαίο για τη στήριξη της εφαρμογής των σχετικών ειδικών ανά χώρα συστάσεων, η Επιτροπή μπορεί να ζητήσει από ένα κράτος μέλος να επανεξετάσει και να τροποποιήσει τα οικεία προγράμματα ΕΔΕΤ. Η Επιτροπή έχει παράσχει περαιτέρω κατευθυντήριες γραμμές σχετικά με την εφαρμογή των εν λόγω κανόνων
                  9
               .

               (6)Η Εσθονία υπάγεται επί του παρόντος στο προληπτικό σκέλος του Συμφώνου Σταθερότητας και Ανάπτυξης. Στο πρόγραμμα σταθερότητας του 2017, η κυβέρνηση χαμήλωσε τον μεσοπρόθεσμο δημοσιονομικό στόχο από ισοσκελισμένο διαρθρωτικό ισοζύγιο σε έλλειμμα 0,5 % του ΑΕΠ. Η κυβέρνηση προβλέπει να μεταβεί από πλεόνασμα γενικής κυβέρνησης 0,3 % του ΑΕΠ το 2016 σε έλλειμμα 0,5 % του ΑΕΠ το 2017 και 0,8 % του ΑΕΠ το 2018. Σύμφωνα με τις εκτιμήσεις του προγράμματος σταθερότητας, αυτό αντιστοιχεί σε διαρθρωτικό πλεόνασμα 0,2% του ΑΕΠ το 2017 και έλλειμμα 0,5 % του ΑΕΠ το 2018, με τήρηση του μεσοπρόθεσμου δημοσιονομικού στόχου. Ωστόσο, με βάση το εκ νέου υπολογισθέν
                  10
                διαρθρωτικό ισοζύγιο, το έλλειμμα προβλέπεται να ανέλθει σε 0,1% του ΑΕΠ το 2017 και 0,9% του ΑΕΠ το 2018, κάτω από τον μεσοπρόθεσμο δημοσιονομικό στόχο. Σύμφωνα με το πρόγραμμα σταθερότητας, το ακαθάριστο δημόσιο χρέος προβλέπεται να παραμείνει κάτω από το 10 % του ΑΕΠ το 2017 και το 2018. Το μακροοικονομικό σενάριο στο οποίο στηρίζονται οι εν λόγω δημοσιονομικές προβλέψεις είναι εύλογο για το 2017 και 2018, αλλά ευνοϊκό για τα μεταγενέστερα έτη του προγράμματος. Συγχρόνως, υπάρχουν κίνδυνοι που συνδέονται με τις παραδοχές σχετικά με την απόδοση εσόδων των διαφόρων νέων φορολογικών μέτρων που θα αρχίσουν να ισχύουν το 2018.

               (7)Με βάση τις εαρινές προβλέψεις του 2017 της Επιτροπής, το διαρθρωτικό ισοζύγιο προβλέπεται να εμφανίσει έλλειμμα της τάξης του 0,3 % του ΑΕΠ το 2017, παραμένοντας πάνω από το επίπεδο του μεσοπρόθεσμου δημοσιονομικού στόχου. Το 2018 συνιστάται στην Εσθονία να παραμείνει στον μεσοπρόθεσμο δημοσιονομικό στόχο. Σε περίπτωση μη αλλαγής των πολιτικών, υπάρχει κίνδυνος κάποιας απόκλισης από την απαίτηση αυτή. Γενικά, το Συμβούλιο είναι της γνώμης ότι η Εσθονία πρέπει να είναι έτοιμη να λάβει περαιτέρω μέτρα για να εξασφαλίσει τη συμμόρφωση το 2018.

               (8)Η Εσθονία έχει λάβει μέτρα για να διασφαλίσει την παροχή υψηλής ποιότητας υπηρεσιών και την προσβασιμότητα σε αυτές, συμπεριλαμβανομένων των κοινωνικών υπηρεσιών σε τοπικό επίπεδο, στο πλαίσιο της μεταρρύθμισης της τοπικής αυτοδιοίκησης. Ειδικότερα, η Εσθονία θέσπισε τον νόμο περί διοικητικής μεταρρύθμισης προκειμένου να καταστεί ευκολότερη η δημιουργία βιώσιμων τοπικών αυτοδιοικήσεων που μπορούν να χρηματοδοτούν τις δικές τους δραστηριότητες, να σχεδιάζουν την ανάπτυξη και τη μεγέθυνση και να προσφέρουν ποιοτικές υπηρεσίες. Επίσης, ολοκλήρωσε με επιτυχία την εκούσια φάση της συγχώνευσης των τοπικών αυτοδιοικήσεων και έθεσε σε εφαρμογή τον νόμο για την κοινωνική πρόνοια. Ορισμένα βασικά μέτρα για την ολοκλήρωση της μεταρρύθμισης της τοπικής αυτοδιοίκησης δεν έχουν ληφθεί ακόμη. Η αναθεώρηση του συστήματος χρηματοδότησης των αρχών αυτοδιοίκησης είναι ακόμη σε εκκρεμότητα. Περαιτέρω νομοθετικές πράξεις σχετικά με τις αρμοδιότητες και τον καταμερισμό των καθηκόντων μεταξύ των τοπικών αυτοδιοικήσεων και της κεντρικής κυβέρνησης βρίσκονται ακόμη στο στάδιο της προετοιμασίας. Η έγκριση αυτών των προτάσεων είναι ζωτικής σημασίας προκειμένου να διασφαλιστεί η παροχή ποιοτικών δημόσιων υπηρεσιών σε τομείς όπως η εκπαίδευση, η εργασία των νέων, η προαγωγή της υγείας και οι μεταφορές.

               (9)Οι μισθολογικές διαφορές μεταξύ των δύο φύλων στην Εσθονία μειώθηκαν από 28,3 % το 2014 σε 26,9 % το 2015, αλλά εξακολουθούν να είναι οι μεγαλύτερες στην Ένωση. Η κυβέρνηση λαμβάνει μέτρα για την περαιτέρω μείωση των μισθολογικών διαφορών μεταξύ των φύλων. Ειδικότερα, το πρόγραμμα κοινωνικής πρόνοιας 2016-2023 έχει εγκριθεί και έχει τεθεί σε εφαρμογή για την αντιμετώπιση του διαχωρισμού των φύλων στην αγορά εργασίας και την καταπολέμηση των στερεοτύπων. Η τροποποίηση του νόμου για την ισότητα των φύλων, ώστε να ανατεθεί στις επιθεωρήσεις εργασίας το καθήκον να παρακολουθούν στενότερα την εφαρμογή της ισότητας των φύλων στον ιδιωτικό τομέα, δεν έχει ακόμη εγκριθεί. Η αναθεώρηση του συστήματος γονικής άδειας, ώστε να καταστεί δυνατή μια πιο ευέλικτη χρήση του δικαιώματος λήψης γονικής άδειας, είναι επίσης υπό εξέταση. Η τροποποίηση της νομοθεσίας δεν έχει ακόμη εγκριθεί.

               (10)Η εισοδηματική ανισότητα στην Εσθονία είναι υψηλή. Ο λόγος των εισοδημάτων του πλουσιότερου 20 % των νοικοκυριών προς τα εισοδήματα του φτωχότερου 20 % αυξήθηκε από 5,4 το 2012 σε 6,2 το 2015, και βρίσκεται σήμερα στην έβδομη υψηλότερη θέση στην ΕΕ. Οι βασικοί παράγοντες φαίνεται ότι είναι η μεγάλη διασπορά των μισθών λόγω του υψηλού ρυθμού αύξησης των εισοδημάτων μεταξύ των εργαζομένων με υψηλότερη εξειδίκευση. Σε απόλυτες τιμές, τα εισοδήματα του φτωχότερου 10 % των νοικοκυριών υστέρησαν σε σχέση με την αύξηση στα διάμεσα εισοδήματα, με αποτέλεσμα να δημιουργηθούν προβλήματα ως προς την επάρκεια του δικτύου κοινωνικής προστασίας. Παράγοντας που συμβάλλει σ’ αυτό είναι ότι τα οφέλη (ιδίως οι συντάξεις, η κοινωνική πρόνοια και οι παροχές ανεργίας) δεν συμβαδίζουν με την αύξηση των συνολικών εισοδημάτων από διάφορες πηγές. Το γεγονός αυτό έχει οδηγήσει σε σταδιακή αύξηση στο ποσοστό κινδύνου φτώχειας από 15,8 % το 2010 σε 21,6 % το 2015. Σημαντικές προσπάθειες έχουν καταβληθεί για να καταστεί το φορολογικό σύστημα πιο προοδευτικό από το 2018, ιδίως για τα άτομα με χαμηλά εισοδήματα, με αύξηση του βασικού αφορολόγητου ποσού του συστήματος φορολόγησης φυσικών προσώπων.

               (11)Οι επιχειρηματικές δαπάνες στον τομέα της έρευνας, της τεχνολογίας και της καινοτομίας αυξήθηκαν το 2015 σε 0,69 %, αλλά το συνολικό επίπεδο παραμένει κάτω από τον μέσο όρο της ΕΕ που ανέρχεται σε 1,3 %. Το ποσοστό των εταιρειών υψηλής τεχνολογίας και έντασης γνώσης εξακολουθεί να είναι περιορισμένο και ο αριθμός των νέων κατόχων διδακτορικού διπλώματος είναι χαμηλός. Η αύξηση των μισθών υπερέβη σταθερά την αύξηση της παραγωγικότητας τα τελευταία χρόνια, επηρεάζοντας τα κέρδη και περιορίζοντας κατ’ αυτόν τον τρόπο την αύξηση των επενδύσεων. Οι υποτονικές επενδύσεις στην τεχνολογική ανάπτυξη μπορεί να έχουν ως αποτέλεσμα μικρότερη από την αναμενόμενη αύξηση της προστιθέμενης αξίας των εξαγωγών, ιδίως των αγαθών, και συνιστούν κίνδυνο για την αύξηση της παραγωγής. Ο όγκος της έρευνας βάσει συμβάσεων μεταξύ των πανεπιστημίων και των επιχειρήσεων αυξήθηκε το 2015. Ωστόσο, η συνεργασία μεταξύ των δύο τομέων παρέμεινε περιορισμένη, παρά τα μέτρα που έλαβε η κυβέρνηση. Η Εσθονία έχει σημειώσει περαιτέρω βελτίωση του επιχειρηματικού περιβάλλοντός της, αλλά οι χρονοβόρες διαδικασίες αφερεγγυότητας και το ποσοστό ανάκτησης για τους ενέγγυους πιστωτές εξακολουθούν να αποτελούν εμπόδιο στις επενδύσεις. Το 2016 ξεκίνησε ένα έργο για τη βελτίωση του πλαισίου αφερεγγυότητας, ώστε να καταστεί ταχύτερη και αποτελεσματικότερη η διαδικασία και να βελτιωθεί το ποσοστό επιτυχών αιτήσεων. Ωστόσο, οι τροποποιήσεις του νομοθετικού πλαισίου δεν έχουν ακόμη εγκριθεί.

               (12)Στο πλαίσιο του Ευρωπαϊκού Εξαμήνου, η Επιτροπή προέβη σε ολοκληρωμένη ανάλυση της οικονομικής πολιτικής της Εσθονίας και τη δημοσίευσε στην έκθεση του 2017 για τη χώρα. Επίσης, αξιολόγησε το πρόγραμμα σταθερότητας και το εθνικό πρόγραμμα μεταρρυθμίσεων, καθώς και τη συνέχεια που δόθηκε στις συστάσεις που είχαν απευθυνθεί προς την Εσθονία κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στην Εσθονία, αλλά και τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της ΕΕ, μέσω της συνεκτίμησης στοιχείων σε επίπεδο ΕΕ κατά τη διαμόρφωση μελλοντικών εθνικών αποφάσεων.

               (13)Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας και η γνώμη του
                  11
                αποτυπώνεται ιδίως στη σύσταση 1 κατωτέρω,

               ΣΥΝΙΣΤΑ στην Εσθονία να λάβει μέτρα το 2017 και το 2018 προκειμένου:

               1.Να ασκήσει τη δημοσιονομική της πολιτική σύμφωνα με τις απαιτήσεις του προληπτικού σκέλους του Συμφώνου Σταθερότητας και Ανάπτυξης, γεγονός που συνεπάγεται την παραμονή στον μεσοπρόθεσμο δημοσιονομικό στόχο της το 2018. Να διασφαλίσει καλύτερη επάρκεια του δικτύου κοινωνικής προστασίας. Να λάβει μέτρα για τη μείωση των μισθολογικών διαφορών μεταξύ των φύλων, ιδίως με τη βελτίωση της μισθολογικής διαφάνειας και την επανεξέταση του συστήματος γονικής άδειας.

               2.Να προωθήσει τις ιδιωτικές επενδύσεις στην έρευνα, την τεχνολογία και την καινοτομία, μεταξύ άλλων με την εφαρμογή μέτρων για την ενίσχυση της συνεργασίας μεταξύ πανεπιστημίων και επιχειρήσεων.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 209 της 2.8.1997, σ. 1.

                     (2)
                  COM(2017) 506 final.

                     (3)
                  P8_ TA(2017)0038, P8_ TA(2017)0039 και P8_ TA(2017)0040.

                     (4)
                  COM(2016) 725 final.

                     (5)
                  COM(2016) 728 final.

                     (6)
                  ΕΕ C 92 της 24.3.2017, σ. 1.

                     (7)
                  COM(2017) 72 final.

                     (8)
                  Άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 του Συμβουλίου, ΕΕ L 347 της 20.12.2013, σ. 320.

                     (9)
                  COM(2014) 494 final.

                     (10)
                  Κυκλικά προσαρμοσμένο ισοζύγιο, μη συνυπολογιζομένων έκτακτων και άλλων προσωρινών μέτρων, όπως υπολογίσθηκε εκ νέου από την Επιτροπή με τη χρησιμοποίηση της από κοινού συμφωνηθείσας μεθοδολογίας.

                     (11)
                  δυνάμει του άρθρου 5 παράγραφος 2 του κανονισμού (ΕΚ) αριθ. 1466/97 του Συμβουλίου.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 22.5.2017
            COM(2017) 518 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το εθνικό πρόγραμμα μεταρρυθμίσεων των Κάτω Χωρών για το 2017και τη διατύπωση γνώμης του Συμβουλίου σχετικά με το πρόγραμμα σταθερότητας των Κάτω Χωρών για το 2017

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το εθνικό πρόγραμμα μεταρρυθμίσεων των Κάτω Χωρών για το 2017

                  και τη διατύπωση γνώμης του Συμβουλίου σχετικά με το πρόγραμμα σταθερότητας των Κάτω Χωρών για το 2017

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών
                  1
               , και ιδίως το άρθρο 5 παράγραφος 2,

               Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών
                  2
               , και ιδίως το άρθρο 6 παράγραφος 1,

               Έχοντας υπόψη τη σύσταση της Ευρωπαϊκής Επιτροπής
                  3
               ,

               Έχοντας υπόψη τα ψηφίσματα του Ευρωπαϊκού Κοινοβουλίου
                  4
               ,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Επιτροπής Απασχόλησης,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Κοινωνικής Προστασίας,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Στις 16 Νοεμβρίου 2016, η Επιτροπή εξέδωσε την Ετήσια Επισκόπηση της Ανάπτυξης
                  5
               , με την οποία σηματοδοτήθηκε η έναρξη του Ευρωπαϊκού Εξαμήνου του 2017 σχετικά με τον συντονισμό των οικονομικών πολιτικών. Οι προτεραιότητες της Ετήσιας Επισκόπησης της Ανάπτυξης εγκρίθηκαν από το Ευρωπαϊκό Συμβούλιο στις 9-10 Μαρτίου 2017. Στις 16 Νοεμβρίου 2016, βάσει του κανονισμού (ΕΕ) αριθ. 1176/2011, η Επιτροπή εξέδωσε την έκθεση του μηχανισμού επαγρύπνησης,
                  6
                στην οποία οι Κάτω Χώρες συγκαταλέγονται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση. Την ίδια ημέρα, η Επιτροπή εξέδωσε επίσης σύσταση για Σύσταση του Συμβουλίου σχετικά με την οικονομική πολιτική της ζώνης του ευρώ. Η Σύσταση αυτή εγκρίθηκε από το Ευρωπαϊκό Συμβούλιο στις 9-10 Μαρτίου 2017 και εκδόθηκε από το Συμβούλιο στις 21 Μαρτίου
                  7
               .

               (2)Ως χώρα με νόμισμα το ευρώ και λαμβανομένης υπόψη της στενής διασύνδεσης των οικονομιών της οικονομικής και νομισματικής ένωσης, οι Κάτω Χώρες θα πρέπει να διασφαλίσουν την πλήρη και έγκαιρη εφαρμογή των Συστάσεων για τη ζώνη του ευρώ, που αντικατοπτρίζονται στις κατωτέρω συστάσεις 1 και 3.

               (3)Η έκθεση χώρας του 2017 για τις Κάτω Χώρες
                  8
                δημοσιεύθηκε στις 22 Φεβρουαρίου 2017. Στην έκθεση αξιολογήθηκε η πρόοδος των Κάτω Χωρών όσον αφορά την εφαρμογή των ειδικών ανά χώρα συστάσεων που εκδόθηκαν από το Συμβούλιο στις 12 Ιουλίου 2016, η συνέχεια που δόθηκε στις συστάσεις που είχαν εκδοθεί κατά τα προηγούμενα έτη και η πρόοδος των Κάτω Χωρών ως προς την επίτευξη των εθνικών στόχων της στρατηγικής «Ευρώπη 2020». Επιπλέον, περιλάμβανε εμπεριστατωμένη επισκόπηση δυνάμει του άρθρου 5 του κανονισμού (ΕΕ) αριθ. 1176/2011, τα αποτελέσματα της οποίας δημοσιεύθηκαν επίσης στις 22 Φεβρουαρίου 2017
                  9
               . Από την ανάλυσή της, η Επιτροπή καταλήγει στο συμπέρασμα ότι οι Κάτω Χώρες παρουσιάζουν μακροοικονομικές ανισορροπίες. Οι Κάτω Χώρες εμφανίζουν το μεγαλύτερο τριετές μέσο πλεόνασμα του ισοζυγίου τρεχουσών συναλλαγών σε σχέση με το ΑΕΠ μεταξύ των χωρών της ζώνης του ευρώ. Το πλεόνασμα συνεπάγεται μη βέλτιστη κατανομή των πόρων, αποκλείοντας ευκαιρίες για ενίσχυση της ανάπτυξης και της ευημερίας. Το διαθέσιμο εισόδημα των νοικοκυριών συρρικνώνεται εξαιτίας της υψηλής υποχρεωτικής επιβάρυνσης. Το ιδιωτικό χρέος είναι υψηλό, ειδικότερα το απόθεμα χρέους των νοικοκυριών για ενυπόθηκα δάνεια. Οι μακροσκελείς ισολογισμοί των νοικοκυριών ενισχύουν την ευπάθεια στους χρηματοοικονομικούς κραδασμούς. Ιδιαίτερα σημαντική είναι η ανάγκη να αναληφθεί δράση προκειμένου να μειωθεί ο κίνδυνος δυσμενών επιπτώσεων στην ολλανδική οικονομία και, λόγω του μεγέθους και της διασυνοριακής σημασίας της, στην οικονομική και νομισματική ένωση.

               (4)Στις 26 Απριλίου 2017, οι Κάτω Χώρες υπέβαλαν το εθνικό πρόγραμμα μεταρρυθμίσεων για το 2017 και το πρόγραμμα σταθερότητας για το 2017. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (5)Οι σχετικές ειδικές ανά χώρα συστάσεις ελήφθησαν υπόψη στα προγράμματα των κρατών μελών για τα Ευρωπαϊκά Διαρθρωτικά και Επενδυτικά Ταμεία (ΕΔΕΤ) που καλύπτουν την περίοδο 2014-2020. Όπως προβλέπεται στη νομοθεσία που διέπει τα ΕΔΕΤ
                  10
               , όπου είναι αναγκαίο για τη στήριξη της εφαρμογής σχετικών ειδικών ανά χώρα συστάσεων, η Επιτροπή μπορεί να ζητήσει από ένα κράτος μέλος να επανεξετάσει και να τροποποιήσει τα οικεία προγράμματα ΕΔΕΤ. Η Επιτροπή έχει παράσχει περαιτέρω κατευθυντήριες γραμμές σχετικά με την εφαρμογή των εν λόγω κανόνων
                  11
               .

               (6)Οι Κάτω Χώρες υπάγονται επί του παρόντος στο προληπτικό σκέλος του συμφώνου Σταθερότητας και Ανάπτυξης και υπόκεινται στον κανόνα για το χρέος. Στο πρόγραμμα σταθερότητας για το 2017, η κυβέρνηση σχεδιάζει αύξηση του πλεονάσματος γενικής κυβέρνησης από 0,5% του ΑΕΠ το 2017 σε 1,3% του ΑΕΠ το 2020. Ο μεσοπρόθεσμος δημοσιονομικός στόχος —που συνίσταται σε διαρθρωτικό έλλειμμα 0,5% του ΑΕΠ— εξακολουθεί να τηρείται με  ένα περιθώριο απόκλισης καθ' όλη την περίοδο του προγράμματος. Σύμφωνα με το πρόγραμμα σταθερότητας, ο δείκτης δημόσιου χρέους προς το ΑΕΠ προβλέπεται να μειωθεί σε 58,5% το 2017, κάτω από την τιμή αναφοράς της Συνθήκης, ήτοι 60% του ΑΕΠ. Η κυβέρνηση προβλέπει περαιτέρω μείωση του δείκτη δημόσιου χρέους στο 49,3% του ΑΕΠ το 2020. Το μακροοικονομικό σενάριο στο οποίο στηρίζονται οι εν λόγω δημοσιονομικές προβλέψεις είναι εύλογο. Με βάση τις εαρινές προβλέψεις  της Επιτροπής για το 2017, το διαρθρωτικό ισοζύγιο προβλέπεται να αυξηθεί από 0,2% του ΑΕΠ το 2017 σε 0,4% του ΑΕΠ το 2018, υπερβαίνοντας έτσι τον μεσοπρόθεσμο δημοσιονομικό στόχο. Το χρέος γενικής κυβέρνησης προβλέπεται να παραμείνει σε σταθερή πτωτική πορεία πέρα από τις απαιτήσεις του κανόνα για το χρέος. Σε γενικές γραμμές, το Συμβούλιο είναι της γνώμης ότι οι Κάτω Χώρες αναμένεται να συμμορφωθούν με τις διατάξεις του Συμφώνου Σταθερότητας και Ανάπτυξης το 2017 και το 2018. Εντούτοις, εξακολουθεί να υπάρχει περιθώριο για στήριξη της εγχώριας ζήτησης, ιδίως των επενδύσεων στην έρευνα και την ανάπτυξη, με τη χρησιμοποίηση της δημοσιονομικής πολιτικής και τη δημιουργία προϋποθέσεων για μεγαλύτερη αύξηση των πραγματικών μισθών, λαμβανομένων υπόψη των συνεχιζόμενων εξωτερικών ανισορροπιών.

               (7)Η πρόσφατη αύξηση της απασχόλησης μπορεί να αποδοθεί σε μεγάλο βαθμό στην αύξηση του αριθμού των ατόμων που απασχολούνται με συμβάσεις ορισμένου χρόνου και του αριθμού των αυτοαπασχολούμενων. Το υψηλό και αυξανόμενο ποσοστό συμβάσεων ορισμένου χρόνου, καθώς και η ραγδαία αύξηση της αυτοαπασχόλησης χωρίς μισθωτούς ερμηνεύονται από τις μεγάλες διαφορές που διαπιστώνονται στην ισχύουσα εργατική νομοθεσία, την προστασία των εργαζομένων, και τη φορολογική και ασφαλιστική νομοθεσία. Αν και έχουν ληφθεί ορισμένα μέτρα, κάποιοι από τους παράγοντες αυτούς εξακολουθούν να δημιουργούν οικονομικό κίνητρο για να αρχίσουν οι εργαζόμενοι να εργάζονται ως αυτοαπασχολούμενοι ή ευνοούν την πρόσληψή τους με συμβάσεις ορισμένου χρόνου. Η κατάσταση αυτή ενδέχεται να έχει εξαιρετικά σοβαρές στρεβλωτικές επιπτώσεις στο περιθώριο της αγοράς εργασίας και έχει ενδεχομένως συμβάλει στην παρατηρούμενη συγκράτηση της συνολικής αύξησης των πραγματικών μισθών. Οι αυτοαπασχολούμενοι ασφαλίζονται συχνότερα για χαμηλότερα ποσά έναντι της αναπηρίας, της ανεργίας και του γήρατος. Αυτό θα μπορούσε να επηρεάσει μακροπρόθεσμα τη βιωσιμότητα του συστήματος κοινωνικής ασφάλισης. Η επιβολή μέτρων για την αντιμετώπιση της εικονικής αυτοαπασχόλησης αναστέλλεται μέχρι το 2018. Η κατάσταση όσον αφορά την απασχόληση ατόμων που προέρχονται από οικογένειες μεταναστών παραμένει σημαντική πρόκληση. Το ποσοστό απασχόλησης των μεταναστών που έχουν γεννηθεί εκτός της ΕΕ είναι κατά 20 ποσοστιαίες μονάδες χαμηλότερο από το ποσοστό των ατόμων που έχουν γεννηθεί στις Κάτω Χώρες, μικρό μόνο μέρος των οποίων εξηγείται από διαφορές ως προς την ηλικία και το μορφωτικό επίπεδο.

               (8)Κατά τα τελευταία έτη η αύξηση του ποσοστού αποταμίευσης των νοικοκυριών οφείλεται εν μέρει σε μεγαλύτερη εξοικονόμηση στον δεύτερο πυλώνα του συνταξιοδοτικού συστήματος (υποχρεωτική συμπληρωματική ιδιωτική ασφάλιση), στην οποία συνέβαλε το κανονιστικό περιβάλλον. Ο κατάλληλος επιμερισμός του κόστους και των κινδύνων εντός και μεταξύ των γενεών, πέραν των εγκριθέντων κανόνων σχετικά με την τιμαριθμική αναπροσαρμογή και τα χρηματοδοτικά περιθώρια ασφαλείας (πλαίσιο χρηματοοικονομικής αξιολόγησης), αναμένεται να βοηθήσει τα νοικοκυριά να κατανέμουν τα οικονομικά τους μέσα με περισσότερο φιλικούς προς την ανάπτυξη τρόπους. Η κυβέρνηση ανακοίνωσε την πρόθεσή της να προβεί σε ουσιαστική μεταρρύθμιση του δεύτερου συνταξιοδοτικού πυλώνα, προκειμένου να βελτιωθεί η κάλυψη και να δημιουργηθεί ένα σύστημα περισσότερο διαφανές και ευέλικτο και αναλογιστικά δικαιότερο.

               (9)Δυσκαμψίες και στρεβλωτικά κίνητρα που έχουν συσσωρευτεί επί δεκαετίες διαμορφώνουν συνήθειες όσον αφορά τη χρηματοδότηση στέγης και τις τομεακές αποταμιεύσεις. Η τάση των νοικοκυριών να λαμβάνουν μεγάλα ενυπόθηκα δάνεια με εγγύηση ακίνητα αντανακλά σε μεγάλο βαθμό μακροχρόνια φορολογικά κίνητρα, ιδίως την πλήρη έκπτωση των τόκων των ενυπόθηκων δανείων. Παρά την ενίσχυση της οικονομικής ανάκαμψης, μετά το 2012 δεν έχουν ληφθεί άλλα μέτρα για την αντιμετώπισή αυτής της τάσης.

               (10)Οι επενδύσεις μειώθηκαν σημαντικά κατά τη διάρκεια της οικονομικής κρίσης και έκτοτε ανέκαμψαν μόνον εν μέρει. Η αδυναμία στις επενδύσεις στο σύνολο της οικονομίας φαίνεται να έχει έντονο κυκλικό χαρακτήρα, και οφείλεται στην ύφεση της αγοράς στέγης, καθώς και στις επιλογές στον τομέα της δημοσιονομικής εξυγίανσης. Παρόλο που τα εμπόδια για τις επενδύσεις φαίνονται αμελητέα, οι διαδικασίες για την έκδοση οικοδομικών αδειών είναι σχετικά χρονοβόρες. Το χαμηλό επίπεδο των επενδύσεων σε ανανεώσιμες πηγές ενέργειας φαίνεται να συνδέεται με τη δυναμική της αγοράς κατά το παρελθόν, την αβεβαιότητα που επικρατεί στην αγορά, καθώς και ρυθμιστικούς παράγοντες. Οι δημόσιες και ιδιωτικές δαπάνες για Ε&Α είναι χαμηλές, αν ληφθούν υπόψη το μορφωτικό επίπεδο, οι εκπαιδευτικές επιδόσεις και η οικονομική ανάπτυξη, σε σύγκριση με τα κράτη μέλη με τις καλύτερες επιδόσεις. Οι κρατικές δαπάνες στον τομέα παραμένουν στάσιμες από το 2014, ενώ οι ιδιωτικές δαπάνες για Ε&Α παραμένουν χαμηλές. Δεν έχει σημειωθεί καμία πρόοδος όσον αφορά τη σχετική σύσταση.

               (11)Στο πλαίσιο του Ευρωπαϊκού Εξαμήνου, η Επιτροπή προέβη σε ολοκληρωμένη ανάλυση της οικονομικής πολιτικής των Κάτω Χωρών και τη δημοσίευσε στην έκθεση του 2017 για τη χώρα. Επίσης, αξιολόγησε το πρόγραμμα σταθερότητας και το εθνικό πρόγραμμα μεταρρυθμίσεων, καθώς και τη συνέχεια που δόθηκε στις συστάσεις που είχαν απευθυνθεί προς τις Κάτω Χώρες κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής των Κάτω Χωρών, αλλά και τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της ΕΕ, μέσω της συνεκτίμησης στοιχείων σε επίπεδο ΕΕ κατά τη διαμόρφωση μελλοντικών εθνικών αποφάσεων.

               (12)Λαμβάνοντας υπόψη την παρούσα αξιολόγηση, το Συμβούλιο εξέτασε το πρόγραμμα σταθερότητας και είναι της γνώμης
                  12
                ότι οι Κάτω Χώρες αναμένεται να συμμορφωθούν με το Σύμφωνο Σταθερότητας και Ανάπτυξης.

               (13)Υπό το πρίσμα της εμπεριστατωμένης επισκόπησης της Επιτροπής και της παρούσας αξιολόγησης, το Συμβούλιο εξέτασε το εθνικό πρόγραμμα μεταρρυθμίσεων και το πρόγραμμα σταθερότητας. Οι συστάσεις του βάσει του άρθρου 6 του κανονισμού (ΕΕ) αριθ. 1176/2011 αποτυπώνονται κατωτέρω στις συστάσεις 1 και 3 για τις Κάτω Χώρες,

               ΣΥΝΙΣΤΑ στις Κάτω Χώρες να λάβουν μέτρα το 2017 και το 2018 προκειμένου:

               1. Να χρησιμοποιήσουν τη δημοσιονομική πολιτική για τη στήριξη της εγχώριας ζήτησης, συμπεριλαμβανομένων των επενδύσεων στην έρευνα και την ανάπτυξη. Να λάβουν μέτρα για τη μείωση των στρεβλώσεων που εξακολουθούν να υπάρχουν στην αγορά στέγης και της μεροληπτικής μεταχείρισης του χρέους των νοικοκυριών, ιδίως με τη μείωση της έκπτωσης φόρου για τους τόκους ενυπόθηκων δανείων.

               2.Να άρουν τα εναπομένοντα εμπόδια στην πρόσληψη προσωπικού με συμβάσεις αορίστου χρόνου. Να αντιμετωπίσουν τη μεγάλη αύξηση των αυτοαπασχολούμενων χωρίς υπαλλήλους, μεταξύ άλλων με τη μείωση των φορολογικών στρεβλώσεων που ευνοούν την αυτοαπασχόληση, χωρίς να θέτουν σε κίνδυνο την επιχειρηματικότητα και προωθώντας την πρόσβαση των αυτοαπασχολούμενων σε οικονομικά προσιτή κοινωνική προστασία. Βάσει της ευρείας προπαρασκευαστικής διαδικασίας που έχει ήδη δρομολογηθεί, να λάβουν μέτρα ώστε ο δεύτερος πυλώνας του συνταξιοδοτικού συστήματος να χαρακτηρίζεται από μεγαλύτερη διαφάνεια, να εξασφαλίζει δικαιότερη μεταχείριση των γενεών και να είναι πιο ανθεκτικός στους κλυδωνισμούς. Να δημιουργήσουν τις προϋποθέσεις για την προώθηση μεγαλύτερης αύξησης των πραγματικών μισθών, με σεβασμό του ρόλου των κοινωνικών εταίρων.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 209 της 2.8.1997, σ. 1.

                     (2)
                  ΕΕ L 306 της 23.11.2011, σ. 25.

                     (3)
                  COM(2017) 518 final.

                     (4)
                  P8_ TA(2017)0038, P8_ TA(2017)0039 και P8_ TA(2017)0040.

                     (5)
                  COM(2016) 725 final.

                     (6)
                  COM(2016) 728 final.

                     (7)
                  2017/C92/01

                     (8)
                  SWD(2017) 84 final.

                     (9)
                  COM(2017) 90 final.

                     (10)
                  Άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 του Συμβουλίου, ΕΕ L 347 της 20.12.2013, σ. 320.

                     (11)

                        COM(2014) 494 final.

                     (12)
                  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97 του Συμβουλίου.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 22.5.2017
            COM(2017) 520 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το Εθνικό Πρόγραμμα Μεταρρυθμίσεων της Πολωνίας για το 2017και τη διατύπωση γνώμης του Συμβουλίου σχετικά με το πρόγραμμα σύγκλισης της Πολωνίας για το 2017

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το Εθνικό Πρόγραμμα Μεταρρυθμίσεων της Πολωνίας για το 2017

                  και τη διατύπωση γνώμης του Συμβουλίου σχετικά με το πρόγραμμα σύγκλισης της Πολωνίας για το 2017

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών
                  1
               , και ιδίως το άρθρο 9 παράγραφος 2,

               Έχοντας υπόψη τη σύσταση της Ευρωπαϊκής Επιτροπής
                  2
               ,

               Έχοντας υπόψη τα ψηφίσματα του Ευρωπαϊκού Κοινοβουλίου
                  3
               ,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Επιτροπής Απασχόλησης,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Κοινωνικής Προστασίας,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Στις 16 Νοεμβρίου 2016, η Επιτροπή εξέδωσε την Ετήσια Επισκόπηση της Ανάπτυξης
                  4
               , με την οποία σηματοδοτήθηκε η έναρξη του Ευρωπαϊκού Εξαμήνου του 2017 σχετικά με τον συντονισμό των οικονομικών πολιτικών. Οι προτεραιότητες της Ετήσιας Επισκόπησης της Ανάπτυξης εγκρίθηκαν από το Ευρωπαϊκό Συμβούλιο στις 9-10 Μαρτίου 2017. Στις 16 Νοεμβρίου 2016, βάσει του κανονισμού (ΕΕ) αριθ. 1176/2011, η Επιτροπή ενέκρινε την έκθεση του μηχανισμού επαγρύπνησης
                  5
               , στην οποία η Πολωνία δεν συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση.

               (2)Η έκθεση χώρας του 2017 για την Πολωνία
                  6
                δημοσιεύθηκε στις 22 Φεβρουαρίου 2017. Στην έκθεση αξιολογήθηκαν η πρόοδος της Πολωνίας όσον αφορά την εφαρμογή των ειδικών ανά χώρα συστάσεων που εκδόθηκαν από το Συμβούλιο στις 12 Ιουλίου 2016, η συνέχεια που δόθηκε στις συστάσεις που είχαν εκδοθεί κατά τα προηγούμενα έτη και η πρόοδος της Πολωνίας ως προς την επίτευξη των εθνικών στόχων της στρατηγικής «Ευρώπη 2020».

               (3)Στις 28 Απριλίου 2017, η Πολωνία υπέβαλε το εθνικό πρόγραμμα μεταρρυθμίσεων για το 2017 και το πρόγραμμα σύγκλισης για το 2017. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (4)Οι σχετικές ειδικές ανά χώρα συστάσεις ελήφθησαν υπόψη στα προγράμματα των κρατών μελών για τα Ευρωπαϊκά Διαρθρωτικά και Επενδυτικά Ταμεία (ΕΔΕΤ) που καλύπτουν την περίοδο 2014-2020. Όπως προβλέπεται στη νομοθεσία που διέπει τα ΕΔΕΤ
                  7
               , όταν είναι αναγκαίο για τη στήριξη της εφαρμογής των οικείων ειδικών ανά χώρα συστάσεων, η Επιτροπή μπορεί να ζητήσει από κράτος μέλος να επανεξετάσει και να τροποποιήσει τα οικεία προγράμματα ΕΔΕΤ. Η Επιτροπή έχει παράσχει περαιτέρω κατευθυντήριες γραμμές σχετικά με την εφαρμογή των εν λόγω κανόνων
                  8
               .

               (5)Η Πολωνία υπάγεται επί του παρόντος στο προληπτικό σκέλος του Συμφώνου Σταθερότητας και Ανάπτυξης. Στο πρόγραμμα σύγκλισης για το 2017, η κυβέρνηση σχεδιάζει σταδιακή βελτίωση του ονομαστικού ισοζυγίου από έλλειμμα 2,4 % του ΑΕΠ το 2016 σε έλλειμμα 1,2 % του ΑΕΠ το 2020. Ο μεσοπρόθεσμος δημοσιονομικός στόχος, για έλλειμμα 1 % του ΑΕΠ σε διαρθρωτικούς όρους, δεν αναμένεται να επιτευχθεί έως το 2020, δηλαδή εντός του χρονικού ορίζοντα του προγράμματος. Σύμφωνα με το πρόγραμμα σύγκλισης, ο δείκτης του χρέους γενικής κυβέρνησης προς το ΑΕΠ αναμένεται να αυξηθεί από 54,4 % του ΑΕΠ το 2016 σε 55,3 % του ΑΕΠ το 2017 και να μειωθεί σε 52,1 % έως το 2020. Το μακροοικονομικό σενάριο στο οποίο στηρίζονται οι εν λόγω δημοσιονομικές προβολές είναι ευνοϊκό.

               (6)Στις 12 Ιουλίου 2016 το Συμβούλιο συνέστησε στην Πολωνία να επιτύχει, για το 2017, ετήσια δημοσιονομική προσαρμογή της τάξης του 0,5 % του ΑΕΠ για την επίτευξη του μεσοπρόθεσμου δημοσιονομικού στόχου. Με βάση τις εαρινές προβλέψεις της Επιτροπής για το 2017, υπάρχει κίνδυνος κάποιας απόκλισης από την απαίτηση αυτή το 2017.

               (7)Το 2018, με βάση τη δημοσιονομική κατάσταση της χώρας, αναμένεται περαιτέρω προσαρμογή της Πολωνίας για την επίτευξη του μεσοπρόθεσμου δημοσιονομικού στόχου της για διαρθρωτικό έλλειμμα 1 % του ΑΕΠ. Σύμφωνα με τον από κοινού συμφωνηθέντα πίνακα προσαρμογής στο πλαίσιο του Συμφώνου Σταθερότητας και Ανάπτυξης, η εν λόγω προσαρμογή μεταφράζεται σε απαίτηση για ονομαστικό ρυθμό αύξησης των καθαρών πρωτογενών δημόσιων δαπανών
                  9
                που δεν θα υπερβαίνει το 3,7 % το 2018. Θα αντιστοιχεί σε διαρθρωτική προσαρμογή της τάξης του 0,5 % του ΑΕΠ. Σε περίπτωση μη αλλαγής των πολιτικών, υπάρχει κίνδυνος σημαντικής απόκλισης από την απαίτηση αυτή το 2018. Γενικά, το Συμβούλιο είναι της γνώμης ότι η Πολωνία πρέπει να είναι έτοιμη να λάβει περαιτέρω μέτρα το 2017 και ότι θα χρειαστούν περαιτέρω μέτρα το 2018 για τη συμμόρφωση με τις διατάξεις του Συμφώνου Σταθερότητας και Ανάπτυξης. Ωστόσο, όπως προβλέπεται στον κανονισμό (ΕΚ) αριθ. 1466/97, η αξιολόγηση των δημοσιονομικών προγραμμάτων και των αποτελεσμάτων θα πρέπει να λαμβάνει υπόψη το δημοσιονομικό ισοζύγιο του κράτους μέλους βάσει των κυκλικών συνθηκών. Όπως υπενθυμίζεται στην ανακοίνωση της Επιτροπής που συνοδεύει τις εν λόγω ανά χώρα συστάσεις, η αξιολόγηση των δημοσιονομικών αποτελεσμάτων του 2018 θα πρέπει να λάβει δεόντως υπόψη τον στόχο να επιτευχθεί δημοσιονομικός προσανατολισμός που να συμβάλλει στην ενίσχυση της εν εξελίξει ανάκαμψης και τη διασφάλιση της βιωσιμότητας των δημόσιων οικονομικών της Πολωνίας. Στο πλαίσιο αυτό, η Επιτροπή προτίθεται να κάνει χρήση του ισχύοντος περιθωρίου εκτίμησης λαμβανομένης υπόψη της κυκλικής κατάστασης της Πολωνίας.

               (8)Η έκθεση του 2017 διαπιστώνει ότι σημειώθηκε κάποια πρόοδος στη βελτίωση της είσπραξης των φόρων, δεδομένου ότι η Πολωνία προέβη σε σειρά μεταρρυθμίσεων που έχουν ως στόχο να καταστεί το φορολογικό σύστημα αυστηρότερο. Ο πλήρης αντίκτυπος των εν λόγω μεταρρυθμίσεων στην είσπραξη των φόρων και στο κόστος της φορολογικής συμμόρφωσης θα πρέπει να παρακολουθείται στενά. Αντίθετα, η Πολωνία δεν έχει σημειώσει καμία πρόοδο όσον αφορά τον περιορισμό της εκτενούς χρήσης μειωμένων συντελεστών ΦΠΑ, οι οποίοι έχουν δυσμενείς επιπτώσεις στα έσοδα από τον ΦΠΑ και δεν συνιστούν αποτελεσματικό μέσο κοινωνικής πολιτικής.

               (9)Η Πολωνία είναι αντιμέτωπη με πιέσεις στις δαπάνες σε διάφορους τομείς, ιδίως σε όσους συνδέονται με τη γήρανση του πληθυσμού. Για τον λόγο αυτό είναι αναγκαίο να δημιουργηθούν μηχανισμοί για την αξιολόγηση της αποδοτικότητας και της αποτελεσματικότητας των δημόσιων δαπανών, προκειμένου να καταστεί δυνατή η ανακατανομή των πόρων. Σε αυτό το πλαίσιο, η κυβέρνηση ανήγγειλε σχέδια για την ενίσχυση της διαδικασίας του προϋπολογισμού, ιδίως όσον αφορά το μεσοπρόθεσμο δημοσιονομικό πλαίσιο και την ενσωμάτωση της επανεξέτασης των δαπανών στη δημοσιονομική διαδικασία. Το πλαίσιο των δημόσιων οικονομικών δεν διαθέτει ανεξάρτητο δημοσιονομικό συμβούλιο.

               (10)Η μείωση του πληθυσμού που είναι σε ηλικία εργασίας στην Πολωνία αναμένεται να περιορίσει το δυναμικό ανάπτυξης τις επόμενες δεκαετίες. Οι επιδόσεις της πολωνικής αγοράς εργασίας υπήρξαν ιδιαίτερα υψηλές τα τελευταία έτη. Τα ποσοστά απασχόλησης εξακολούθησαν να αυξάνονται, αλλά μερικά πρόσφατα μέτρα πολιτικής ενδέχεται να μειώσουν τη συμμετοχή στην αγορά εργασίας, ιδίως των γυναικών, των ατόμων με χαμηλή ειδίκευση και των ατόμων μεγαλύτερης ηλικίας. Η μείωση της νόμιμης ηλικίας συνταξιοδότησης στα τέλη του 2017 αναμένεται να ενθαρρύνει την έξοδο από την αγορά εργασίας ορισμένων εργαζομένων μεγαλύτερης ηλικίας. Το πολωνικό σύστημα κοινωνικής προστασίας παρέχει περιορισμένα μόνο κίνητρα για την ανάληψη εργασίας. Το νέο επίδομα τέκνου αναμένεται να μειώσει τη φτώχεια και την ανισότητα, αλλά μπορεί επίσης να έχει αρνητικές συνέπειες στη συμμετοχή των γονέων στην αγορά εργασίας, κυρίως των γυναικών. Το ύψος του επιδόματος τέκνου και τα περιορισμένα εισοδηματικά κριτήρια αντισταθμίζουν τα κίνητρα για εργασία που είναι ενσωματωμένα σε άλλες κοινωνικές παροχές. Από τον Σεπτέμβριο του 2016 έπαψε να ισχύει η υποχρέωση να παρακολουθούν προσχολική εκπαίδευση τα παιδιά ηλικίας πέντε ετών και η εγγραφή σε επίσημες δομές παιδικής φροντίδας για παιδιά κάτω των τριών ετών εξακολουθεί να είναι μεταξύ των χαμηλότερων στην ΕΕ. Παρά τα μέτρα που ελήφθησαν, ο κατακερματισμός της αγοράς εργασίας εξακολουθεί να είναι υψηλός, με αρνητικές συνέπειες στην παραγωγικότητα και τη συσσώρευση ανθρώπινου κεφαλαίου. Εξακολουθούν να υπάρχουν εμπόδια στην ευρύτερη χρήση των μόνιμων συμβάσεων. Η επιτροπή κωδικοποίησης εκπονεί νέα σχέδια κωδίκων για τις ατομικές και τις συλλογικές συμβάσεις εργασίας. Είναι μια ευκαιρία να αντιμετωπιστούν τα εν λόγω εμπόδια.

               (11)Η μέση πραγματική ηλικία συνταξιοδότησης αυξήθηκε τα τελευταία έτη, αλλά εξακολουθεί να είναι σημαντικά χαμηλότερη από τη νόμιμη ηλικία συνταξιοδότησης. Η αύξηση της πραγματικής ηλικίας συνταξιοδότησης είναι καθοριστικής σημασίας για την οικονομική μεγέθυνση, την επάρκεια των μελλοντικών συντάξεων και τη δημοσιονομική βιωσιμότητα του συνταξιοδοτικού συστήματος. Ωστόσο, η πρόσφατη απόφαση να μειωθεί η νόμιμη ηλικία συνταξιοδότησης στα 60 έτη για τις γυναίκες και στα 65 για τους άνδρες κινείται προς την αντίθετη κατεύθυνση. Το δαπανηρό ειδικό σύστημα κοινωνικής ασφάλισης για τους αγρότες (KRUS) είναι ένας άλλος λόγος για τη χαμηλή κινητικότητα του εργατικού δυναμικού και την αφανή ανεργία στον τομέα της γεωργίας.

               (12)Το εκπαιδευτικό σύστημα έχει βελτιωθεί σημαντικά κατά τη διάρκεια των τελευταίων δύο δεκαετιών: οι βασικές δεξιότητες των παιδιών ηλικίας 15 ετών υπερβαίνουν κατά πολύ τον μέσο όρο της ΕΕ και το ποσοστό πρόωρης εγκατάλειψης του σχολείου είναι ένα από τα χαμηλότερα στην ΕΕ. Παρόλα αυτά, υπάρχει ακόμη περιθώριο να βελτιωθεί ο τρόπος με τον οποίο οι μαθητές εφοδιάζονται με δεξιότητες που είναι κατάλληλες για την ταχέως μεταβαλλόμενη αγορά εργασίας. Οι επικείμενες αλλαγές όσον αφορά την πρωτοβάθμια και τη δευτεροβάθμια εκπαίδευση θέτουν σημαντικές οργανωτικές προκλήσεις και μειώνουν τη χρονική διάρκεια της γενικής εκπαίδευσης, και ενδέχεται να έχουν αρνητικές επιπτώσεις στην ισότητα στην εκπαίδευση. Έχουν επίσης εξαγγελθεί πρόσθετες αλλαγές για την προσαρμογή της επαγγελματικής εκπαίδευσης και κατάρτισης στις ανάγκες της αγοράς εργασίας, αλλά δεν έχει ακόμη διαπιστωθεί εάν μπορούν να αντιμετωπίσουν τις υφιστάμενες αδυναμίες. Η κυβέρνηση έχει δρομολογήσει διαβουλεύσεις για τη μεταρρύθμιση της τριτοβάθμιας εκπαίδευσης με στόχο τη βελτίωση της απόδοσης του τομέα και τη σύνδεσή του με την αγορά εργασίας. Στην Πολωνία υπάρχει ανεπαρκής συμμετοχή στην εκπαίδευση ενηλίκων και το μέσο επίπεδο των βασικών δεξιοτήτων των ενηλίκων μεγαλύτερης ηλικίας είναι χαμηλό, με αποτέλεσμα να εμποδίζεται η απασχολησιμότητά τους.

               (13)Οι αδυναμίες στον χωροταξικό σχεδιασμό αυξάνουν τον διοικητικό φόρτο που συνδέεται με την ανάγκη για οικοδομικές άδειες. Τα σχέδια χρήσης γης καλύπτουν περιορισμένο τμήμα της πολωνικής επικράτειας και είναι συχνά χαμηλής ποιότητας. Σε περιοχές όπου δεν υπάρχουν σχέδια, οι άδειες χορηγούνται με βάση ειδικές διοικητικές αποφάσεις για ανάπτυξη της γης, οι οποίες δημιουργούν κινδύνους και αβεβαιότητα για τους επενδυτές. Το σχέδιο του κώδικα κατασκευών έχει ως στόχο την ενοποίηση των διαδικασιών χωροταξικού σχεδιασμού και την ελάφρυνση του διοικητικού φόρτου για τους επενδυτές. Η μεταρρύθμιση προσφέρει την ευκαιρία να βελτιωθεί η κατάσταση, ανάλογα με την τελική μορφή του νόμου και την εφαρμογή του.

               (14)Το 2016 οι επενδυτικές δραστηριότητες μειώθηκαν σημαντικά λόγω της μειωμένης χρήσης των διαρθρωτικών ταμείων της ΕΕ, η οποία οφείλεται στη μετάβαση μεταξύ των περιόδων προγραμματισμού και στην αυξημένη αβεβαιότητα των ιδιωτών επενδυτών. Το επιχειρηματικό περιβάλλον είναι γενικά θετικό. Ωστόσο, η εμπιστοσύνη των επιχειρηματιών επηρεάστηκε από την αύξηση του αριθμού των κανονιστικών αλλαγών και τις περιορισμένες δημόσιες διαβουλεύσεις σε ορισμένους βασικούς νόμους. Η ασφάλεια δικαίου, η εμπιστοσύνη στην ποιότητα και την προβλεψιμότητα των κανονιστικών, φορολογικών και άλλων πολιτικών και θεσμών είναι σημαντικοί παράγοντες που θα μπορούσαν να καταστήσουν δυνατή την αύξηση των επενδύσεων. Το κράτος δικαίου και η ανεξάρτητη δικαιοσύνη είναι επίσης ζωτικής σημασίας στο πλαίσιο αυτό. Η υφιστάμενη συστημική απειλή κατά του κράτους δικαίου δημιουργεί έλλειψη ασφάλειας δικαίου. Καθώς η κυβέρνηση αποβλέπει στην ενίσχυση του ρόλου της στην οικονομία, η εξασφάλιση της οικονομικής βιωσιμότητας των επενδυτικών αποφάσεων θα είναι σημαντική. Εξακολουθεί να υπάρχει σημαντική κανονιστική επιβάρυνση σε μερικούς τομείς.

               (15)Το οδικό δίκτυο αναπτύχθηκε με ταχείς ρυθμούς χάρη στη χρηματοδότηση της ΕΕ, αλλά το ποσοστό θανατηφόρων τροχαίων εξακολουθεί να είναι μεταξύ των υψηλότερων στην ΕΕ, γεγονός το οποίο συνεπάγεται υψηλές δαπάνες κοινωνικής ασφάλισης. Παρά τη διάθεση σημαντικών χρηματοδοτικών πόρων της ΕΕ, ο τομέας των σιδηροδρόμων εξακολουθεί να αντιμετωπίζει σοβαρές δυσχέρειες στην υλοποίηση των έργων. Εξακολουθεί επίσης να αποτελεί πρόκληση να εξασφαλιστεί η μεγάλη διάρκεια ζωής του σιδηροδρομικού υλικού, διότι δεν υπάρχει πολυετές πρόγραμμα συντήρησης της σιδηροδρομικής υποδομής.

               (16)Περίπου το 60 % της εγκατεστημένης παραγωγικής ικανότητας της Πολωνίας από ορυκτά καύσιμα είναι ηλικίας άνω των 30 ετών. Ως εκ τούτου, απαιτούνται σημαντικές επενδύσεις τα επόμενα χρόνια. Το 2016 το επίπεδο διασύνδεσης ηλεκτρικής ενέργειας ήταν μεταξύ των χαμηλότερων στην ΕΕ. Σε συνδυασμό με τη σημαντική ποσότητα δυναμικότητας που πρέπει να παροπλιστεί και την αύξηση της ζήτησης ηλεκτρικής ενέργειας, τούτο συμβάλλει στις δυσοίωνες προοπτικές όσον αφορά τη διασφάλιση της επάρκειας παραγωγής ηλεκτρικής ενέργειας. Διακυβεύεται η επίτευξη των δεσμευτικών εθνικών στόχων του 2020 για την ενέργεια από ανανεώσιμες πηγές. Μετά την έναρξη λειτουργίας του τερματικού σταθμού υγροποιημένου φυσικού αερίου, η Πολωνία έχει βελτιώσει σημαντικά την ασφάλεια του εφοδιασμού της με αέριο. Έχει επίσης αναπτύξει το εθνικό της δίκτυο μεταφοράς και διανομής αερίου. Ωστόσο, οι εργασίες για τις διασυνδέσεις φυσικού αερίου περιφερειακής σημασίας δεν έχουν προχωρήσει σύμφωνα με το πρόγραμμα.

               (17)Στο πλαίσιο του Ευρωπαϊκού Εξαμήνου, η Επιτροπή διενήργησε εμπεριστατωμένη ανάλυση της οικονομικής πολιτικής της Πολωνίας και τη δημοσίευσε στην έκθεση του 2017 για τη χώρα. Επίσης, αξιολόγησε το πρόγραμμα σύγκλισης και το εθνικό πρόγραμμα μεταρρυθμίσεων, καθώς και τη συνέχεια που δόθηκε στις συστάσεις που ου είχαν απευθυνθεί προς τη Πολωνία κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στην Πολωνία, αλλά και τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της ΕΕ, μέσω της συνεκτίμησης στοιχείων σε επίπεδο ΕΕ κατά τη διαμόρφωση μελλοντικών εθνικών αποφάσεων.

               (18)Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σύγκλισης και η γνώμη του
                  10
                αποτυπώνεται ιδίως στη σύσταση 1 κατωτέρω,

               ΣΥΝΙΣΤΑ στην Πολωνία να λάβει μέτρα το 2017 και το 2018 προκειμένου:

               1.Να συνεχίσει τη δημοσιονομική της πολιτική σύμφωνα με τις απαιτήσεις του προληπτικού σκέλους του Συμφώνου Σταθερότητας και Ανάπτυξης, γεγονός που συνεπάγεται σημαντική δημοσιονομική προσπάθεια για το 2018. Κατά τη λήψη μέτρων πολιτικής, θα πρέπει να λαμβάνεται υπόψη η επίτευξη δημοσιονομικού προσανατολισμού που να συμβάλει, αφενός, στην ενίσχυση της εν εξελίξει ανάκαμψης και, αφετέρου, στην εξασφάλιση της βιωσιμότητας των δημόσιων οικονομικών της Πολωνίας. Να λάβει μέτρα για τη βελτίωση της αποτελεσματικότητας των δημοσίων δαπανών και τον περιορισμό της χρήσης μειωμένων συντελεστών ΦΠΑ.

               2.Να λάβει μέτρα για την αύξηση της συμμετοχής στην αγορά εργασίας, ιδίως των γυναικών, των ατόμων με χαμηλή ειδίκευση και των ατόμων μεγαλύτερης ηλικίας, μεταξύ άλλων με την παροχή κατάλληλων δεξιοτήτων και την άρση των εμποδίων για μονιμότερες μορφές απασχόλησης. Να διασφαλίσει τη βιωσιμότητα και την επάρκεια του συνταξιοδοτικού συστήματος με τη λήψη μέτρων για την αύξηση της πραγματικής ηλικίας συνταξιοδότησης και με τη δρομολόγηση μεταρρύθμισης των προτιμησιακών συνταξιοδοτικών ρυθμίσεων.

               3.Να λάβει μέτρα για την άρση των φραγμών στις επενδύσεις, ιδίως στον τομέα των μεταφορών.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 209 της 2.8.1997, σ. 1.

                     (2)
                  COM(2017) 520 final.

                     (3)
                  P8_ TA(2017)0038, P8_ TA(2017)0039 και P8_ TA(2017)0040.

                     (4)
                  COM(2016) 725 final.

                     (5)
                  COM(2016) 728 final.

                     (6)
                  SWD(2017) 86 final.

                     (7)
                  Άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 του Συμβουλίου, ΕΕ L 347 της 20.12.2013, σ. 320.

                     (8)

                        COM(2014) 494 final.

                     (9)
                  Οι καθαρές δημόσιες δαπάνες αποτελούνται από τις συνολικές δημόσιες δαπάνες εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε διάστημα τετραετίας. Συνυπολογίζονται τα μέτρα διακριτικής ευχέρειας ή οι αυξήσεις εσόδων που είναι υποχρεωτικές διά νόμου. Έκτακτα μέτρα από πλευράς τόσο εσόδων όσο και δαπανών συμψηφίζονται.

                     (10)
                  Δυνάμει του άρθρου 9 παράγραφος 2 του κανονισμού (ΕΚ) αριθ. 1466/97 του Συμβουλίου.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 26.11.2015
            COM(2015) 692 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με την οικονομική πολιτική της ζώνης του ευρώ
            {SWD(2015) 700 final}

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με την οικονομική πολιτική της ζώνης του ευρώ

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 136, σε συνδυασμό με το άρθρο 121 παράγραφος 2,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών
                  1
               , και ιδίως το άρθρο 5 παράγραφος 2,

               Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών
                  2
               , και ιδίως το άρθρο 6 παράγραφος 1,

               Έχοντας υπόψη τη σύσταση της Ευρωπαϊκής Επιτροπής,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Η οικονομική ανάκαμψη συνεχίζεται με μέτριους ρυθμούς στη ζώνη του ευρώ
                  3
               . Η διατήρηση και η ενίσχυση της οικονομικής ανάπτυξης στη ζώνη του ευρώ απαιτεί συνεχείς προσπάθειες πολιτικής για τη στήριξη μιας ισορροπημένης προσαρμογής στον ιδιωτικό και τον δημόσιο τομέα, τη βελτίωση της ικανότητας προσαρμογής και την αύξηση της ανταγωνιστικότητας και του αναπτυξιακού δυναμικού της οικονομίας μεσοπρόθεσμα έως μακροπρόθεσμα. Ο ρυθμός ανάπτυξης παρεμποδίζεται από τις συνέπειες της πλέον πρόσφατης οικονομικής και χρηματοπιστωτικής κρίσης, συμπεριλαμβανομένων της εν εξελίξει εξωτερικής επανεξισορρόπησης, των υψηλών επιπέδων δημοσίου και ιδιωτικού χρέους, της υψηλής ανεργίας καθώς και των επίμονων διαρθρωτικών δυσκαμψιών στις εθνικές αγορές εργασίας και προϊόντων. Οι επενδύσεις παραμένουν σε χαμηλά επίπεδα λόγω αυτών των παραγόντων όσο και άλλων εμποδίων, όπως το μη ευνοϊκό επιχειρηματικό περιβάλλον, η αναποτελεσματικότητα της δημόσιας διοίκησης και οι φραγμοί στην πρόσβαση σε χρηματοδότηση.

               (2)Η εφαρμογή φιλόδοξων διαρθρωτικών μεταρρυθμίσεων που αυξάνουν την παραγωγικότητα και τονώνουν το αναπτυξιακό δυναμικό πρέπει να ενισχυθεί, σε συμφωνία με τις προτεραιότητες πολιτικής που καθορίζονται στην Ετήσια Επισκόπηση της Ανάπτυξης για το 2016 για όλα τα κράτη μέλη της ΕΕ
                  4
               . Όταν οι διαρθρωτικές μεταρρυθμίσεις υλοποιούνται από κοινού σε όλα τα κράτη μέλη, αποφέρουν οφέλη στη ζώνη του ευρώ συνολικά, λόγω των θετικών δευτερογενών αποτελεσμάτων που προκύπτουν, κυρίως μέσω των εμπορικών και χρηματοπιστωτικών διαύλων. Παρότι σημειώθηκε κάποια πρόοδος στις μεταρρυθμίσεις με στόχο την ενίσχυση της ανθεκτικότητας των αγορών εργασίας, εξακολουθούν να υπάρχουν μεγάλες διαφορές στη ζώνη του ευρώ, ιδίως όσον αφορά τα ποσοστά μακροχρόνιας και νεανικής ανεργίας. Τα κράτη μέλη που, ήδη πριν από την κρίση, προχώρησαν σε ολοκληρωμένες μεταρρυθμίσεις στην αγορά εργασίας και στα συστήματα κοινωνικής ασφάλισης κατόρθωσαν να στηρίξουν περισσότερο την απασχόληση και να διατηρήσουν δίκαιες συνθήκες κατά τη διάρκεια της οικονομικής ύφεσης. Στις μεταρρυθμίσεις αυτές περιλαμβάνονται οι ευέλικτες και αξιόπιστες συμβατικές ρυθμίσεις, οι ολοκληρωμένες στρατηγικές δια βίου μάθησης, οι αποτελεσματικές και δραστήριες πολιτικές για την αγορά εργασίας καθώς και σύγχρονα συστήματα κοινωνικής ασφάλισης. Επίσης, η μείωση της φορολογικής επιβάρυνσης της εργασίας, ειδικότερα για τα χαμηλά εισοδήματα, και η διασφάλιση δίκαιων φορολογικών συστημάτων, μπορούν να οδηγήσουν σε ακόμη καλύτερα αποτελέσματα.

               (3)Ο κατάλληλος σχεδιασμός και η ταχεία εφαρμογή των μεταρρυθμίσεων μπορούν να βοηθήσουν στην αντιμετώπιση των υφιστάμενων ανισορροπιών στη ζώνη του ευρώ και στην πρόληψη δημιουργίας νέων. Οι θεματικές συζητήσεις της Ευρωομάδας, με την ακριβέστερη εστίαση στη συγκριτική ανάλυση, την εφαρμογή βέλτιστων πρακτικών και την πίεση μεταξύ εταίρων, μπορούν να συμβάλουν στην προώθηση μιας σύγκλισης προς τις καλύτερες δυνατές επιδόσεις. Κατά συνέπεια, η Ευρωομάδα θα πρέπει να αυξήσει περαιτέρω τις θεματικές συζητήσεις για τις μεταρρυθμίσεις σε τομείς ουσιώδους σημασίας για τη λειτουργία της ΟΝΕ και να παρακολουθεί τακτικά τόσο την εφαρμογή των μεταρρυθμίσεων από τα κράτη μέλη της ζώνης του ευρώ όσο και την πρόοδο που συντελείται όσον αφορά τη διόρθωση των ανισορροπιών στο πλαίσιο της διαδικασίας μακροοικονομικών ανισορροπιών.

               (4)Οι δημοσιονομικές πολιτικές αποτελούν ζωτικό στοιχείο κοινού συμφέροντος στην Οικονομική και Νομισματική Ένωση. Οι υπεύθυνες εθνικές δημοσιονομικές πολιτικές που τηρούν τους κοινούς δημοσιονομικούς κανόνες είναι καθοριστικής σημασίας δεδομένου ότι διασφαλίζουν τη βιωσιμότητα του χρέους και επιτρέπουν στους δημοσιονομικούς σταθεροποιητές να λειτουργούν και να αμβλύνουν τους κραδασμούς στις επιμέρους χώρες. Παράλληλα, δεδομένων των δευτερογενών αποτελεσμάτων στα κράτη μέλη της ζώνης του ευρώ, έχει επίσης μεγάλη σημασία να επιτευχθεί κατάλληλος δημοσιονομικός προσανατολισμός στο επίπεδο της ζώνης του ευρώ συνολικά καθώς και να αποφευχθούν οι φιλοκυκλικές δημοσιονομικές πολιτικές. Αυτό προϋποθέτει ενίσχυση του συντονισμού των δημοσιονομικών πολιτικών εντός της ζώνης του ευρώ, με πλήρη τήρηση του Συμφώνου Σταθερότητας και Ανάπτυξης. Στο πλαίσιο αυτό, ο γενικά ουδέτερος συνολικός δημοσιονομικός προσανατολισμός στη ζώνη του ευρώ που αναμένεται για το 2016 κρίνεται ενδεδειγμένος λαμβανομένων υπόψη των συνολικών μακροοικονομικών συνθηκών και των κινδύνων υποχώρησης της ανάπτυξης. Όσον αφορά το 2017, αν ληφθεί ως βάση η πρόβλεψη μιας σταδιακής κάλυψης του κενού παραγωγής, οι δημοσιονομικές πολιτικές θα πρέπει να εξισορροπήσουν την ανάγκη αποφυγής της φιλοκυκλικότητας και μείωσης του δημόσιου χρέους ώστε να αποκατασταθούν τα δημοσιονομικά αποθέματα. Αυτό πρέπει να αντικατοπτρίζεται στην προετοιμασία των επικαιροποιημένων προγραμμάτων σταθερότητας την άνοιξη του 2016, λαμβανομένων υπόψη των τελευταίων οικονομικών και δημοσιονομικών εξελίξεων. Η σύνθεση των δημοσιονομικών στρατηγικών δεν είναι ακόμα αρκετά φιλοαναπτυξιακή. Όπως τονίστηκε στις συστάσεις προς τα κράτη μέλη της ζώνης του ευρώ το καλοκαίρι του 2015
                  5
               , τα κράτη μέλη πρέπει να πραγματοποιούν θεματικές συζητήσεις σχετικά με τις βελτιώσεις της ποιότητας και της βιωσιμότητας των δημόσιων οικονομικών.

               (5)Η τραπεζική ένωση πρέπει να υλοποιηθεί πλήρως. Πρώτον, η οδηγία για την ανάκαμψη και την εξυγίανση τραπεζικών ιδρυμάτων πρέπει να μεταφερθεί πλήρως στα εθνικά δίκαια μέχρι τις 30 Νοεμβρίου 2015, όπως απαιτείται και για τα 28 κράτη μέλη. Δεύτερον, όσον αφορά την εξυγίανση των τραπεζών, πρέπει να θεσπιστούν χωρίς καθυστέρηση οι κατάλληλες ενδιάμεσες χρηματοδοτικές ρυθμίσεις ώστε, από την 1η Ιανουαρίου 2016, το Ενιαίο Ταμείο Εξυγίανσης (SRF) να είναι σε θέση να αντιμετωπίσει πιθανές ανάγκες χρηματοδότησης. Επιπλέον, το συντομότερο δυνατό θα πρέπει να συμφωνηθεί μια δημοσιονομικά ουδέτερη στήριξη του Ταμείου κατά την μεταβατική περίοδο. Τέλος, στο πλαίσιο της περαιτέρω ανάπτυξης της τραπεζικής ένωσης, η Επιτροπή πρότεινε στις 24 Νοεμβρίου 2015 τη δημιουργία ενός ευρωπαϊκού συστήματος ασφάλισης των καταθέσεων για τα κράτη μέλη της ζώνης του ευρώ
                  6
               .

               (6)Οι συνθήκες στις χρηματοπιστωτικές αγορές παραμένουν συνολικά ευνοϊκές στη ζώνη του ευρώ, λόγω της διευκολυντικής κατεύθυνσης της νομισματικής πολιτικής. Ωστόσο, τα βασικά οικονομικά μεγέθη που παραμένουν ισχνά και το υψηλό επίπεδο μόχλευσης στον ιδιωτικό τομέα εξακολουθούν να επηρεάζουν δυσμενώς τη ζήτηση για τραπεζικό δανεισμό, και κατά συνέπεια την οικονομική ανάπτυξη. Οι ισολογισμοί των τραπεζών εξακολουθούν να τελούν υπό την πίεση των υψηλών επιπέδων μη εξυπηρετούμενων δανείων, με αρνητικές επιπτώσεις στη δανειοδοτική δραστηριότητα. Οι αποκλίσεις στα καθεστώτα αφερεγγυότητας στην ΕΕ συμβάλλουν στην καθυστέρηση της μείωσης του χρέους του ιδιωτικού τομέα και αποτελούν τροχοπέδη για τις επενδύσεις.

               (7)Παρά τα πρόσφατα επιτεύγματα όσον αφορά την ενίσχυση της δομής της ΟΝΕ, πρέπει να συνεχιστούν οι προσπάθειες για την ολοκλήρωσή της. Η έκθεση των Πέντε Προέδρων του Ιουνίου 2015 χαράσσει την πορεία προς την ολοκλήρωση της ΟΝΕ μέχρι το 2025 το αργότερο
                  7
               . Στις 21 Οκτωβρίου 2015, η Ευρωπαϊκή Επιτροπή εξέδωσε μια πρώτη δέσμη προτάσεων ως συνέχεια της εν λόγω έκθεσης
                  8
               . Τα κράτη μέλη της ζώνης του ευρώ πρέπει να ενστερνιστούν συλλογικά και να εφαρμόσουν γρήγορα τις βραχυπρόθεσμες και μεσοπρόθεσμες πρωτοβουλίες με στόχο την ολοκλήρωση της Οικονομικής και Νομισματικής Ένωσης. Για να διευκολυνθεί η σύγκλιση σε όλη τη ζώνη του ευρώ, οι προτάσεις περιλαμβάνουν μέτρα για την ενίσχυση της διάστασης της ζώνης του ευρώ στο πλαίσιο του Ευρωπαϊκού Εξαμήνου, προβλέποντας μεταξύ άλλων να δημοσιεύονται νωρίτερα οι συστάσεις για τη ζώνη του ευρώ, ώστε να εντοπίζονται στα αρχικά στάδια της διαδικασίας οι κοινές προκλήσεις και να λαμβάνονται υπόψη κατά τη διατύπωση των ειδικών ανά χώρα συστάσεων για τα κράτη μέλη της ζώνης του ευρώ οι οποίες θα εγκρίνονται αργότερα στο Ευρωπαϊκό Εξάμηνο,

               ΣΥΝΙΣΤΑ στα κράτη μέλη της ζώνης του ευρώ να αναλάβουν δράση, μεμονωμένα και συλλογικά, στο πλαίσιο της Ευρωομάδας το διάστημα 2016-2017 ώστε:

               1.Να εφαρμόσουν πολιτικές που στηρίζουν την ανάκαμψη, προωθούν τη σύγκλιση, διευκολύνουν τη διόρθωση των μακροοικονομικών ανισορροπιών και βελτιώνουν την ικανότητα προσαρμογής. Για τον σκοπό αυτό, οι χώρες με υψηλό ιδιωτικό και εξωτερικό χρέος πρέπει να εφαρμόσουν μεταρρυθμίσεις που ενισχύουν την παραγωγικότητα, προωθούν τη δημιουργία απασχόλησης, αυξάνουν την ανταγωνιστικότητα και βελτιώνουν το επιχειρηματικό περιβάλλον. Τα κράτη μέλη με υψηλά πλεονάσματα στο ισοζύγιο τρεχουσών συναλλαγών πρέπει να εφαρμόσουν κατά προτεραιότητα μέτρα με τα οποία θα διοχετεύονται αυτά τα πλεονάσματα στην εγχώρια οικονομία, τονώνοντας έτσι τις εγχώριες επενδύσεις.

               2.Να εφαρμόσουν μεταρρυθμίσεις οι οποίες θα συνδυάζουν (i) ευέλικτες και αξιόπιστες συμβάσεις εργασίας που προωθούν τις μετακινήσεις στην αγορά εργασίας και αποτρέπουν μια αγορά εργασίας δύο ταχυτήτων· (ii) ολοκληρωμένες στρατηγικές δια βίου μάθησης· (iii) αποτελεσματικές πολιτικές για την επανένταξη των ανέργων στην αγορά εργασίας, (iv) σύγχρονα συστήματα κοινωνικής ασφάλισης που στηρίζουν τους έχοντες ανάγκη και παρέχουν κίνητρα για την ένταξη στην αγορά εργασίας και, (v) ανοικτές και ανταγωνιστικές αγορές προϊόντων και υπηρεσιών. Να μειώσουν τη φορολογική επιβάρυνση της εργασίας, ειδικότερα όσον αφορά τα χαμηλά εισοδήματα, με ουδέτερο για τον προϋπολογισμό τρόπο, ώστε να τονωθεί η απασχόληση.

               3.Να διατηρήσουν τον γενικά ουδέτερο δημοσιονομικό προσανατολισμό που σχεδιάζεται για το 2016. Για το 2017, να μειώσουν το δημόσιο χρέος ώστε να αποκατασταθούν τα δημοσιονομικά αποθέματα, αποφεύγοντας παράλληλα την φιλοκυκλικότητα, με πλήρη τήρηση των κανόνων του Συμφώνου Σταθερότητας και Ανάπτυξης. Να διαφοροποιείται η δημοσιονομική προσπάθεια από τα κράτη μέλη, λαμβανομένων υπόψη της αντίστοιχης θέσης τους όσον αφορά τις απαιτήσεις του Συμφώνου Σταθερότητας και Ανάπτυξης (ΣΣΑ), των αναγκών τους σε επίπεδο σταθεροποίησης καθώς και των δευτερογενών αποτελεσμάτων στις χώρες της ζώνης του ευρώ. Για τον σκοπό αυτό, πρέπει να συζητείται έγκαιρα ο δημοσιονομικός προσανατολισμός, ενόψει της προετοιμασίας και της παρουσίασης των προγραμμάτων σταθερότητας και των σχεδίων δημοσιονομικών προγραμμάτων.

               4.Να διευκολύνουν τη σταδιακή μείωση των μη εξυπηρετούμενων δανείων των τραπεζών και να βελτιώσουν τις διαδικασίες αφερεγγυότητας επιχειρήσεων και νοικοκυριών. Στα κράτη μέλη με υψηλό ιδιωτικό χρέος, πρέπει να προωθηθεί μια ομαλή απομόχλευση, μεταξύ άλλων με τη διευκόλυνση της διευθέτησης του μη βιώσιμου ιδιωτικού χρέους.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 209 της 2.8.1997, σ. 1.

                     (2)
                  ΕΕ L 306 της 23.11.2011, σ. 25.

                     (3)
                  Φθινοπωρινές οικονομικές προβλέψεις της Επιτροπής του 2015.

                     (4)
                  Ετήσια Επισκόπηση της Ανάπτυξης για το 2016.

                     (5)
                  ΕΕ C 272, 18.8.2015, σ. 98.

                     (6)
                  COM(2015) 586 τελικό, 24.11.2015.

                     (7)
                  Η ολοκλήρωση της Οικονομικής και Νομισματικής Ένωσης της Ευρώπης, έκθεση του Ζαν Κλοντ Γιούνκερ σε στενή συνεργασία με τον Ντόναλντ Τουσκ, τον Γερούν Ντάισελμπλουμ, τον Μάριο Ντράγκι και τον Μάρτιν Σουλτς.

                     (8)
                  http://ec.europa.eu/priorities/economic-monetary-union/docs/single-market-strategy/communication-emu-steps_en.pdf.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 18.5.2016
            COM(2016) 347 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το εθνικό πρόγραμμα μεταρρυθμίσεων της Σουηδίας για το 2016και τη διατύπωση γνώμης του Συμβουλίου σχετικά με το πρόγραμμα σύγκλισης της Σουηδίας για το 2016

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το εθνικό πρόγραμμα μεταρρυθμίσεων της Σουηδίας για το 2016

                  και τη διατύπωση γνώμης του Συμβουλίου σχετικά με το πρόγραμμα σύγκλισης της Σουηδίας για το 2016

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών
                  1
               , και ιδίως το άρθρο 9 παράγραφος 2,

               Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών
                  2
               , και ιδίως το άρθρο 6 παράγραφος 1,

               Έχοντας υπόψη τη σύσταση της Ευρωπαϊκής Επιτροπής
                  3
               ,

               Έχοντας υπόψη τα ψηφίσματα του Ευρωπαϊκού Κοινοβουλίου
                  4
               ,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Επιτροπής Απασχόλησης,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Κοινωνικής Προστασίας,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Στις 26 Νοεμβρίου 2015, η Επιτροπή εξέδωσε την ετήσια επισκόπηση της ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2016 σχετικά με τον συντονισμό των οικονομικών πολιτικών. Οι προτεραιότητες της Ετήσιας Επισκόπησης της Ανάπτυξης εγκρίθηκαν από το Ευρωπαϊκό Συμβούλιο στις 17-18 Μαρτίου 2016. Στις 26 Νοεμβρίου 2015, βάσει του κανονισμού (ΕΕ) αριθ. 1176/2011, η Επιτροπή εξέδωσε την έκθεση του μηχανισμού επαγρύπνησης, στην οποία η Σουηδία συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση.

               (2)Η έκθεση χώρας του 2016 για την Σουηδία
                  5
                δημοσιεύθηκε στις 26 Φεβρουαρίου 2016. Στο πλαίσιο της έκθεσης αξιολογήθηκαν η πρόοδος της Σουηδίας όσον αφορά την υλοποίηση των ειδικών για τη χώρα συστάσεων που είχαν εκδοθεί από το Συμβούλιο στις 14 Ιουλίου 2015 και η πρόοδος της Σουηδίας ως προς την επίτευξη των εθνικών στόχων της στο πλαίσιο της στρατηγικής «Ευρώπη 2020». Η έκθεση συμπεριέλαβε επίσης την εμπεριστατωμένη επισκόπηση δυνάμει του άρθρου 5 του κανονισμού (ΕΕ) αριθ. 1176/2011. Στις 8 Μαρτίου 2016, η Επιτροπή παρουσίασε τα αποτελέσματα της εμπεριστατωμένης επισκόπησης
                  6
               . Με βάση τη σχετική ανάλυση, η Επιτροπή καταλήγει στο συμπέρασμα ότι η Σουηδία παρουσιάζει μακροοικονομικές ανισορροπίες. Συγκεκριμένα, η υψηλή και συνεχώς αυξανόμενη δανειακή επιβάρυνση των νοικοκυριών σε συνδυασμό με τις υψηλές και αυξανόμενες τιμές των κατοικιών σε ένα πλαίσιο θετικών πιστωτικών ροών ενέχει κινδύνους άτακτης διόρθωσης με επιπτώσεις στην πραγματική οικονομία και τον τραπεζικό τομέα. Έχουν ληφθεί μέτρα πολιτικής στον τομέα της μακροπροληπτικής εποπτείας, που μπορεί ωστόσο να παραμένουν ανεπαρκή. Εξακολουθούν να υπάρχουν κενά πολιτικής στους τομείς της φορολογίας των κατοικιών, της αποπληρωμής των ενυπόθηκων δανείων, της λειτουργίας της προσφοράς στέγης και της αγοράς ενοικίασης ακινήτων.

               (3)Στις 28 Απριλίου 2016, η Σουηδία υπέβαλε το εθνικό της πρόγραμμα μεταρρυθμίσεων για το 2016 και το πρόγραμμα σύγκλισης του 2016. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (4)Σχετικές ειδικές για τη χώρα συστάσεις διατυπώθηκαν κατά τον προγραμματισμό των ευρωπαϊκών διαρθρωτικών και επενδυτικών ταμείων για την περίοδο 2014-2020. Όπως προβλέπεται στο άρθρο 23 του κανονισμού (ΕΕ) αριθ. 1303/2013, εάν είναι αναγκαίο για τη στήριξη της εφαρμογής σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις της οικείας συμφωνίας εταιρικής σχέσης και των σχετικών προγραμμάτων. Η Επιτροπή έχει δώσει περισσότερες λεπτομέρειες για τον τρόπο με τον οποίο θα κάνει χρήση της παρούσας διάταξης με κατευθυντήριες οδηγίες σχετικά με την εφαρμογή των μέτρων που συνδέουν την αποτελεσματικότητα των ευρωπαϊκών διαρθρωτικών και επενδυτικών ταμείων με τη χρηστή οικονομική διακυβέρνηση
                  7
               .

               (5)Επί του παρόντος, η Σουηδία βρίσκεται στο προληπτικό σκέλος του Συμφώνου Σταθερότητας και Ανάπτυξης. Σύμφωνα με το πρόγραμμα σύγκλισης, η κυβέρνηση σχεδιάζει να επιτύχει ονομαστικό ισοζύγιο -0,4% του ΑΕΠ και να εξακολουθήσει να εκπληρώνει τον μεσοπρόθεσμο δημοσιονομικό στόχο — διαρθρωτικό έλλειμμα 1% του ΑΕΠ — καθ’ όλη τη διάρκεια του προγράμματος. Σύμφωνα με το πρόγραμμα σύγκλισης, ο δείκτης δημόσιου χρέους προς το ΑΕΠ αναμένεται να μειωθεί στο 42,5% το 2016 και να συνεχίσει να μειώνεται μέχρι να φθάσει το 39,1% το 2019. Το μακροοικονομικό σενάριο στο οποίο στηρίζονται οι εν λόγω δημοσιονομικές προβλέψεις είναι εύλογο μέχρι το 2016 και συντηρητικό στη συνέχεια. Με βάση τις εαρινές προβλέψεις της Επιτροπής του 2016, το διαρθρωτικό ισοζύγιο προβλέπεται να είναι -0,5% το 2016 και -0,9% του ΑΕΠ το 2017, υπερβαίνοντας έτσι τον μεσοπρόθεσμο δημοσιονομικό στόχο. Πιθανές μελλοντικές αποκλίσεις πρέπει να αξιολογούνται σε σχέση με την απαίτηση για διατήρηση του διαρθρωτικού ισοζυγίου στο επίπεδο του μεσοπρόθεσμου δημοσιονομικού στόχου. Με βάση την αξιολόγησή του για το πρόγραμμα σύγκλισης και λαμβανομένων υπόψη των εαρινών προβλέψεων του 2016 της Επιτροπής, το Συμβούλιο φρονεί ότι η Σουηδία αναμένεται να συμμορφωθεί με τις διατάξεις του Συμφώνου Σταθερότητας και Ανάπτυξης.

               (6)Το χρέος των νοικοκυριών στη Σουηδία βρίσκεται σε πολύ υψηλά επίπεδα και την τελευταία δεκαετία αυξάνεται με έναν από τους ταχύτερους ρυθμούς στην ΕΕ. Ο λόγος του χρέους των νοικοκυριών προς το ετήσιο διαθέσιμο εισόδημα ήταν 175% το 2015, σύμφωνα με εκτιμήσεις της Κεντρικής Τράπεζα της Σουηδίας (Riksbank), και σε σχέση με το ΑΕΠ ήταν 87%. Η Σουηδία έχει ένα από τα υψηλότερα φορολογικά κίνητρα για την απόκτηση κατοικίας στην ΕΕ, λόγω των σχετικά χαμηλών φόρων ακίνητης περιουσίας και της μεγάλης έκπτωσης των τόκων των ενυπόθηκων δανείων. Το υψηλό επίπεδο του χρέους των νοικοκυριών συνιστά κίνδυνο για τη μακροοικονομική σταθερότητα. Η κυβέρνηση έχει λάβει ορισμένα μέτρα για τον περιορισμό της υπερχρέωσης των νοικοκυριών, όπως η νομοθεσία για την επιβολή απαιτήσεων υποχρεωτικής εξόφλησης για τα νέα ενυπόθηκα δάνεια, την οποία εξέδωσε το Κοινοβούλιο στις 23 Μαρτίου 2016. Η έκδοση του σημαντικού αυτού μέτρου καθυστέρησε αρκετά λόγω ζητημάτων που ανέκυψαν σχετικά με τη νομική εντολή της μακροπροληπτικής αρχής να θεσπίσει μια τέτοια απαίτηση. Υπάρχει ο κίνδυνος τυχόν περαιτέρω μέτρα που μπορεί να χρειαστούν για την αντιμετώπιση των συνεχώς αυξανόμενων ανισορροπιών της Σουηδίας να παρουσιάσουν παρόμοιες καθυστερήσεις, εκτός αν αναθεωρηθεί το νομικό πλαίσιο σχετικά με τη μακροπροληπτική αρχή. Τέλος, η κυβέρνηση δεν έλαβε μέτρα για την προσαρμογή των φορολογικών κινήτρων, μειώνοντας π.χ. τη φορολογική έκπτωση των τόκων ενυπόθηκων δανείων ή αναθεωρώντας τη φορολόγηση της ακίνητης περιουσίας.

               (7)Η σουηδική αγορά στέγης εξακολουθεί να αποτελεί δυνητική πηγή αστάθειας. Οι τιμές των κατοικιών παρουσιάζουν σχεδόν σταθερή αύξηση τα τελευταία 20 χρόνια, ιδίως στις μητροπολιτικές περιοχές της Στοκχόλμης και του Γκέτεμποργκ. Οι τιμές των κατοικιών εξακολουθούν να αυξάνονται, γεγονός που δεν οφείλεται μόνο στα ισχυρά βασικά οικονομικά μεγέθη, όπως η αύξηση του διαθέσιμου εισοδήματος, αλλά και στις διαρθρωτικές ανεπάρκειες στην αγορά στέγης. Η προσφορά στέγης παρεμποδίζεται από την μη αποτελεσματική χρήση του υφιστάμενου αποθέματος κατοικιών, τον υψηλό βαθμό ελέγχου των ενοικίων, τον ασθενή ανταγωνισμό στον κατασκευαστικό τομέα, την μη επαρκή διαθεσιμότητα γης για νέες κατασκευές και τις χρονοβόρες και πολύπλοκες πολεοδομικές διαδικασίες. Ο σημερινός σχεδιασμός του φόρου επί των υπεραξιών από τις πωλήσεις ακινήτων περιορίζει τις δυνατότητες για πιο αποτελεσματική χρήση του υφιστάμενου αποθέματος κατοικιών. Οι διαρθρωτικές ανεπάρκειες οδηγούν σε ανεπαρκείς επενδύσεις στον συγκεκριμένο τομέα καθώς και στην έλλειψη στέγης, και παράλληλα προκαλούν διαρκή αύξηση των τιμών των ακινήτων. Η έλλειψη διαθέσιμων και οικονομικά προσιτών κατοικιών περιορίζει επίσης την κινητικότητα στην αγορά εργασίας και αποτελεί εμπόδιο για την αποτελεσματική ένταξη των μεταναστών στην αγορά εργασίας. Η κυβέρνηση έχει λάβει ορισμένα μέτρα, όπως η αύξηση της δημόσιας χρηματοδότησης για επενδύσεις στον στεγαστικό τομέα και η απλούστευση ορισμένων πολεοδομικών διαδικασιών. Τον Δεκέμβριο του 2015, η σχετική έρευνα για τον ανταγωνισμό στον κατασκευαστικό τομέα κατέληξε στη διατύπωση πιθανών μέτρων, όπως η αύξηση της διαφάνειας στον τομέα των δημόσιων στεγαστικών συμβάσεων. Ωστόσο, η κυβέρνηση δεν έχει σημειώσει καμία πρόοδο όσον αφορά τη μεταρρύθμιση του συστήματος καθορισμού των ενοικίων.

               (8)Παρά τη σχετικά καλή απόδοση των επενδύσεων, η Σουηδία αντιμετωπίζει προκλήσεις που ενδέχεται να έχουν αρνητικό αντίκτυπο στην ανταγωνιστικότητα της χώρας μακροπρόθεσμα. Ειδικότερα, οι διαρθρωτικές ανεπάρκειες στην αγορά στέγης αποτελούν εμπόδιο για τις επενδύσεις σ’ αυτόν τον τομέα. Οι επενδύσεις σε υποδομές για καλύτερη συνδεσιμότητα εντός αλλά και μεταξύ των αστικών περιοχών είναι ανεπαρκείς εξαιτίας των περιορισμών λόγω της έλλειψης στέγης.

               (9)Η Σουηδία σημείωσε την τελευταία δεκαετία τη μεγαλύτερη μείωση στις εκπαιδευτικές επιδόσεις των 15χρονων μαθητών από οποιαδήποτε χώρα του ΟΟΣΑ, σύμφωνα με την έρευνα του PISA, και τώρα οι επιδόσεις της βρίσκονται κάτω από τον μέσο όρο της ΕΕ και του ΟΟΣΑ. Η επιδείνωση των αποτελεσμάτων στη σχολική εκπαίδευση ενδέχεται να επηρεάσει αρνητικά την ανταγωνιστικότητα και την ικανότητα καινοτομίας της Σουηδίας μακροπρόθεσμα. Η μεγάλη διαφορά επιδόσεων ανάμεσα σε μαθητές με μεταναστευτικές καταβολές και μαθητές χωρίς τέτοιες καταβολές επιδεινώνει το εκπαιδευτικό πρόβλημα. Το χάσμα αυτό αξίζει ιδιαίτερη προσοχή λόγω του μεγάλου αριθμού νεοεισερχόμενων νεαρών μεταναστών που πρέπει να ενσωματωθούν στο εκπαιδευτικό σύστημα. Η ασάφεια των μηχανισμών σχολικής χρηματοδότησης και η μη συστηματική παρακολούθηση της χρήσης των πόρων σε διάφορα επίπεδα του σχολικού συστήματος παρεμποδίζουν την αποτελεσματική χρήση των πόρων. Η κυβέρνηση διέθεσε επιπλέον χρηματοδοτικούς πόρους για τη βελτίωση των σχολικών αποτελεσμάτων και της ισονομίας, και επί του παρόντος λαμβάνει μέτρα για την ένταξη των νεοεισερχόμενων μεταναστών στην εκπαίδευση.

               (10)Η μεγάλη εισροή προσφύγων που σημειώθηκε το περασμένο έτος έχει ορισμένες κοινωνικές και οικονομικές συνέπειες για τη Σουηδία. Ενώ βραχυπρόθεσμα η εισροή προσφύγων αναμένεται να αυξήσει τις δημόσιες δαπάνες και να δημιουργήσει πρόσθετη εγχώρια ζήτηση, αυξάνοντας έτσι το ΑΕΠ, ο μεσοπρόθεσμος αντίκτυπος στην απασχόληση και την ανάπτυξη εξαρτάται από την επιτυχή ένταξη των προσφύγων στην αγορά εργασίας και την κοινωνική τους ένταξη, μεταξύ άλλων μέσω της εκπαιδευτικής τους υποστήριξης. Το ζήτημα αυτό αποτελεί κορυφαία προτεραιότητα τόσο σε επίπεδο ΕΕ όσο και σε επίπεδο κρατών μελών, και θα παρακολουθείται και θα εξετάζεται προσεκτικά - και επ' ευκαιρία της έκθεσης του 2017 για τη χώρα.

               (11)Στο πλαίσιο του Ευρωπαϊκού Εξαμήνου, η Επιτροπή διενήργησε διεξοδική ανάλυση της οικονομικής πολιτικής της Σουηδίας και τη δημοσίευσε στην έκθεση του 2016 για τη χώρα. Προέβη επίσης σε αξιολόγηση του προγράμματος σύγκλισης και του εθνικού προγράμματος μεταρρυθμίσεων, καθώς και των επακόλουθων ενεργειών σε συνέχεια των συστάσεων που διατυπώθηκαν προς τη Σουηδία τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στη Σουηδία αλλά και τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της ΕΕ, μέσω της συνεκτίμησης στοιχείων σε επίπεδο ΕΕ κατά τη διαμόρφωση μελλοντικών εθνικών αποφάσεων. Οι συστάσεις στο πλαίσιο του Ευρωπαϊκού Εξαμήνου αποτυπώνονται κατωτέρω στη σύσταση 1.

               (12)Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σύγκλισης και φρονεί
                  8
                ότι η Σουηδία αναμένεται να συμμορφωθεί με το Σύμφωνο Σταθερότητας και Ανάπτυξης.

               (13)Βάσει της εμπεριστατωμένης επισκόπησης της Επιτροπής και της παρούσας αξιολόγησης, το Συμβούλιο εξέτασε το εθνικό πρόγραμμα μεταρρυθμίσεων και το πρόγραμμα σύγκλισης. Οι συστάσεις του βάσει του άρθρου 6 του κανονισμού (ΕΕ) αριθ. 1176/2011 αποτυπώνονται κατωτέρω στη σύσταση 1.

               ΣΥΝΙΣΤΑ στη Σουηδία να λάβει μέτρα το 2016 και το 2017 προκειμένου:

               1.Να αντιμετωπίσει την αύξηση του χρέους των νοικοκυριών με την προσαρμογή των φορολογικών κινήτρων, ιδίως με σταδιακό περιορισμό της φορολογικής έκπτωσης των πληρωμών τόκων ενυπόθηκων δανείων ή με την αύξηση των περιοδικών φόρων ακίνητης περιουσίας. Να εξασφαλίσει ότι η μακροπροληπτική αρχή θα έχει τη νομική εντολή να εφαρμόζει μέτρα για τη διαφύλαξη της χρηματοπιστωτικής σταθερότητας σε εύθετο χρόνο. Να προωθήσει τις επενδύσεις στον τομέα της στέγασης και να βελτιώσει την αποτελεσματικότητα της αγοράς κατοικιών, μεταξύ άλλων με την καθιέρωση μεγαλύτερης ευελιξίας κατά τον καθορισμό των τιμών μίσθωσης και με την αναθεώρηση του σχεδιασμού του φόρου επί των υπεραξιών για τη διευκόλυνση των συναλλαγών στον συγκεκριμένο τομέα.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 209 της 2.8.1997, σ. 1.

                     (2)
                  ΕΕ L 306 της 23.11.2011, σ. 25.

                     (3)
                  COM(2016) 347 final.

                     (4)
                  P8_TA(2016)0058, P8_TA(2016)0059, και P8_TA(2016)0060.

                     (5)
                  SWD(2016) 95 final.

                     (6)
                  COM(2016) 95 final.

                     (7)
                  COM(2014) 494 final.

                     (8)
                  Δυνάμει του άρθρου 9 παράγραφος 2 του κανονισμού (ΕΚ) αριθ. 1466/97 του Συμβουλίου.